Puteri Anne Pernah Hampir Dic*lik Suatu Masa Dahulu

Sudah menjadi resam bagi orang terkenal terutama golongan selebriti dan kerabat diraja menjadi buruan media tabloid setiap hari. Walaupun benda yang dilakukan mereka bersifat normal tetapi itu sudah cukup untuk dijadikan bahan berita. Tetapi dengan status mereka ini juga, ia turut diiringi dengan pelbagai cabaran termasuk cabaran keselamatan. Golongan sebegini dianggap sasaran mudah oleh individu atau organisasi tertentu kerana membolehkan agenda mereka diutarakan atau peluang mendapat wang t3busan. Salah seorang yang pernah terkena dalam hal ini ialah puteri Ratu Elizabeth II, Puteri Anne dengan suaminya ketika itu, Kapten Mark Phillips.

Seperti mana Puteri Diana pada tahun 80-an dan awal 90-an atau Putera Harry dan isterinya, Meghan Markle hari ini, Puteri Anne merupakan selebriti dalam kalangan kerabat diraja Britain pada 70-an. Baginda amat aktif dalam sukan ekuesterian di mana di situlah baginda berkenalan dengan bakal suaminya, Kapten Phillips. Beliau merupakan bekas pemenang pingat emas acara ekuesterian Sukan Olimpik Munich 1972 dengan setahun sebelumnya, Kapten Phillips dan Puteri Anne dipilih sebagai Personaliti Sukan BBC Tahun 1971. Malah, pasangan suami isteri kemudiannya bertanding dalam acara sama pada Sukan Olimpik 1976 di Montreal, Kanada. Apabila mereka mengikat tali perkahwinan pada November 1973, perkahwinan itu menjadi tumpuan ramai dengan dihadiri 2,000 orang tetamu. Sementara 500 juta penonton dari seluruh dunia berpeluang menyaksikan upacara perkahwinan mereka.

Pada malam 20 Mac 1974, Puteri Anne dan Kapten Phillips dalam perjalanan pulang ke Istana Buckingham selepas menghadiri majlis tayangan filem untuk tujuan kebajikan. Mereka menaiki kereta Rolls Royce berwarna merah maroon dengan lambang kerabat diraja British yang dipandu pemandu Alex Callender, pembantu peribadi Puteri Anne dan pengawal peribadi baginda dari So14 (Unit Cawangan Khas Scotland Yard yang ditugaskan mengawal keselamatan kerabat diraja Britain), Inspektor James Wallace Beaton yang duduk di ruang penumpang hadapan. Hanya seorang saja pegawai yang diperuntukkan oleh SO14 untuk menjaga keselamatan baginda. Perkara ini dianggap lumrah kerana bila bonda Puteri Anne, Ratu Elizabeth II pergi ke mana-mana, baginda hanya ditemani seorang pengawal peribadi untuk lawatan tidak rasmi dan perjalanan pergi balik ke kediaman rasmi baginda.

Tetapi tatkala mereka hendak kembali ke istana, mereka tidak sedar mereka diekori oleh sebuah kereta Ford Escort Mark 1 berwarna putih yang dipandu seorang lelaki bernama Ian Ball. Ball yang berusia 26 tahun mempunyai sejarah masalah mental ini mempunyai niat yang tidak baik terhadap Puteri Anne dan Kapten Phillips. Dalam kereta Ford Escort itu mengandungi dua pasang gari, ubat pelali Valium dan sehelai surat meminta wang t3busan terhadap Ratu Elizabeth II. Semasa Callender melalui The Mall iaitu satu laluan yang melalui Dataran Trafalgar dan Istana Buckingham, kereta Ford Escort yang dipandu Ball tiba-tiba memintas dan memaksanya berhenti 200 kaki dari kawasan istana.

Ball keluar dari kereta sambil mengeluarkan dua pucuk p1stol dan terus menuju ke kereta Rolls Royce itu. Di Britain, hanya sesetengah anggota polis saja yang boleh memegang senjata api tetapi bagi anggota SO14, mereka diberi kebenaran menggunakan s3njata autom4tik. Inspektor Beaton menyangka Ball ialah seorang pemandu yang marah dan keluar bertemu dengannya. Tanpa sebarang amaran, lelaki itu men3mbak bahu Inspektor Beaton. Beliau cuba men3mbak balas penj3nayah itu tetapi keceder4an bahu yang dialaminya mengganggu tumpuannya. Dan selepas Inspektor Beaton melepaskan t3mbakan buat kali pertamanya, s3njatanya tidak boleh digunakan kerana p3luru tersekat.

Tatkala Ball mendesak Puteri Anne dan Kapten Phillips membuka pintu kereta, salah satu pintu dibuka bagi membolehkan pembantu peribadi baginda keluar menyelamatkan diri. Inspektor Beaton segera masuk ke dalam kereta dan membantu pasangan diraja itu menutup pintu Rolls Royce. Ball men3mbak kali kedua dan t3mbakannya mengenai tangan anggota SO14 itu. T3mbakan kali ketiga yang dilepaskannya mengakibatkan Inspektor Beaton mengalami keceder4an teruk dan terpaksa keluar dari kereta Rolls Royce itu. Callender segera keluar dan bersemuka dengan Ball tetapi dit3mbak di bahagian dada.

Penj3nayah itu cuba memaksa Puteri Anne keluar tetapi enggan dilayan baginda. Ini ditambah suaminya, Kapten Phillips turut bergelut dengan Ball sehingga mengakibatkan gaun yang dipakai baginda koyak di bahagian belakang. Semasa disoal polis selepas kejadian, beliau mengakui insiden itu merupakan insiden yang paling menakutkan dihadapinya dan merasakan dirinya seperti haiwan yang terkurung apabila polis mula datang ke tempat kejadian. Konstabel Michael Hills merupakan orang pertama yang sampai di tempat kejadian. Menyangka insiden itu merupakan perbalahan akibat kemalangan kereta, Konstabel Hills mencuit bahu ball. Tetapi penc*lik itu men3mbaknya di bahagian perut. Sebelum tumbang, dia sempat meminta bantuan balainya.

Kejadian itu disedari oleh seorang eksekutif syarikat pembersihan, Ronald Russell yang sedang memandu pulang dari tempat kerja. Russell yang juga seorang bekas peninju tahu ada sesuatu yang berlaku selepas Ball menembak Konstabel Hills. Sementara itu, pemandu Glenmore Martin meletakkan keretanya di hadapan Ford Escort untuk mengelakkan penj3nayah itu dari melarikan diri. Martin juga cuba mengalihkan perhatian Ball tetapi selepas Ball hendak men3mbaknya, dia segera memapah Konstabel Hills ke tepi jalan.

Kemudian seorang wartawan Daily Mail bernama John Brian McConnell pula tiba di lokasi kejadian. Selepas melihat lambang kerabat diraja British, sedarlah dia bahawa ini merupakan satu cubaan penc*likan dan pasangan diraja itu berada dalam b4haya. Tetapi cubaannya memujuk Ball mengakibatkan dia dit3mbak dan jatuh di tepi jalan. Ball sekali lagi cuba memaksa Puteri Anne keluar tetapi kali ini diganggu oleh Russell dengan dia menumbuk kepala penc*lik itu. Pada mulanya, baginda ingin keluar tetapi selepas Russell menuju ke pintu berkenaan, Puteri Anne dan suaminya segera menutup pintu. Ball sekali lagi cuba menghampiri tetapi ditumbuk di bahagian muka oleh eksekutif syarikat pembersihan itu.

Melihat lebih ramai polis menghampiri tempat kejadian, kehadiran mereka membuatkan Ball merasa gementar. Tatkala itulah, Puteri Anne mencabarnya dengan berkata, “Marilah. Ini peluang anda.” Lelaki itu segera melarikan diri tetapi kelibatnya melalui St James Park disedari Detektif Konstabel (DC) sementara Peter Edmonds. DC Edmonds yang mendengar panggilan radio Konstabel Hills tiba di tempat kejadian bersama keretanya sendiri. Melihat Ball cuba melarikan diri, dia mengejarnya sebelum melemparkan kotnya ke atas kepalanya, menjatuhkannya dan menahan Ball.

Selepas ditahan, penj3nayah itu mempunyai wang sebanyak 300 paun dalam bentuk not 10 paun. Mereka turut menemui surat meminta wang t3busan dalam kereta Ford Escort yang disewa Ball di bawah nama John Williams. Dalam surat itu, Ball mengkritik keras sikap keluarga diraja British dan meminta mereka membayar wang t3busan sebanyak dua juta paun dalam bentuk not lima paun.

Wang t3busan ini kemudiannya akan disimpan dalam 20 beg bimbit yang tidak berkunci dan diletakkan dalam pesawat menuju ke Switzerland. Ball juga mendesak Ratu Elizabeth hadir ke pesawat itu mengesahkan tandatangan untuk semua kertas kerja berkaitan. Hasil siasatan polis turut mendedahkan penc*lik itu turut menyewa sebuah rumah di Hampshire, tidak jauh dari kediaman rasmi pasangan diraja itu di Akademi Tentera Sandhurst.

Untuk beberapa hari seterusnya, media di seluruh dunia termasuk di Britain berspekulasi bagaimana seorang pesakit mental boleh merancang jenayah serumit ini dengan baik. Setiausaha Keselamatan Dalam Negeri ketika itu, Roy Jenkins mengarahkan satu siasatan segera tetapi sulit diadakan dengan Scotland Yard dan Istana Buckingham enggan mengulas lanjut siasatan yang dijalankan. Beberapa organisasi pengganas cuba mengambil kredit daripada jenayah yang dilakukan Ball tetapi siasatan Scotland Yard mendapati ia hanya dilakukan oleh seorang individu dan bukan sekumpulan individu.

Atas sebab itulah, Jenkins mengarahkan tahap kawalan keselamatan ke atas keluarga diraja dipertingkatkan tetapi tidak mengulas lanjut. Namun, keluarga diraja British menolak usaha itu dan menganggap seolah-olah tinggal dalam sangkar kalis peluru. Salah seorang yang menolak ironinya ialah Puteri Anne sendiri kerana tidak mahu peningkatan tahap keselamatan memberi kesan negatif kepada privasinya.

Yang pasti beberapa hari selepas insiden itu, Puteri Anne dan Kapten Phillips kembali ke Sandhurst dan meneruskan rutin kehidupan mereka seperti tiada apa yang berlaku. Baginda sibuk menguruskan kuda-kuda sementara suaminya itu memberi tunjuk ajar menembak kepada kadet-kadet akademi. Pada September 1974, Ratu Elizabeth II menganugerahkan George Cross (anugerah keberanian orang awam paling tinggi di Britain) kepada Inspektor Beaton, George Medal (pingat keberanian orang awam kedua tertinggi di Britain) kepada Konstabel Hills dan Russell, Queen’s Gallantry kepada DC Edmonds, McConnell dan Callender. Manakala Martin pula menerima anugerah Queen’s Commendation for Brave Conduct.

Bila Ball dibawa ke mahkamah pada 4 April 1974, peguamnya mendedahkan sejarah masalah mental yang dihadapinya. Tetapi bila ditanya apa motif penc*likannya, Ball berkata, “Saya akan berkata bahawa saya melakukannya kerana saya mahu menarik perhatian kekurangan kemudahan untuk merawat penyakit mental di bawah kendali Perkhidmatan Kesihatan Kebangsaan (NHS).”

Dia mengaku bersalah atas tuduhan menc*lik dan cubaan bvnuh dan kini ditahan di kemudahan psikiatri keselamatan bertaraf tinggi di Broadmoor sehingga hari ini. Pada tahun 80-an, Ball menulis kepada seorang ahli parlimen UK dan mendakwa cubaan penc*likan yang dilakukannya merupakan satu penipuan tetapi dakwaan tersebut dipandang sepi oleh pihak berkenaan.

Lapan tahun kemudian, Britain sekali lagi digegarkan dengan insiden keselamatan membabitkan kerabat diraja British. Pada Julai 1982, seorang penganggur berjaya memanjat dinding istana dan menyusup masuk ke bilik tidur Ratu Elizabeth II. Kedua-duanya berbual selama 10 minit sebelum baginda berlari meminta bantuan pasukan keselamatan. Akibatnya, Scotland Yard mendapat kritikan keras dari ramai pihak. Setahun selepas itu, Scotland Yard menyusun semula Cawangan Perlindungan Diraja dan meletakkan Inspektor Beaton sebagai Superitendan cawangan berkenaan.

Walaupun Scotland Yard enggan mendedahkan jumlah peruntukan belanjawan untuk perbelanjaan keselamatan dan perlindungan diraja, belanjawan polis dalaman pada tahun 2010 mendedahkan mereka membelanjakan 113.5 juta paun untuk tujuan keselamatan kerabat diraja British. Angka tersebut kemudiannya menurun kepada 50 juta paun pada tahun 2012.

Ini berlaku bila SO14 memotong peruntukan kewangan yang digunakan untuk melindungi kerabat diraja yang tidak bekerja seperti anak-anak saudara Puteri Anne merangkap puteri-puteri Putera Andrew, Puteri Eugenie dan Puteri Beatrice. Kedua-duanya bagaimanapun mendapat perlindungan rasmi apabila mereka menghadiri acara-acara rasmi diraja. Bagaimanpun, Putera Andrew mengambil keputusan mengupah sebuah firma keselamatan untuk melindungi puteri-puterinya untuk mengelak perkara sama yang menimpa kekandanya berulang.

Dalam satu temubual pada tahun 2006, Russell masih ingat apa yang dititahkan Ratu Elizabeth II kepadanya semasa baginda menganugerahkan George Medal kepadanya. Baginda bertitah, “Pingat ini daripada Ratu England dan ucapan terima kasih daripada bonda Anne.” Walaupun kisah hidup baginda dipaparkan diadaptasi dalam bentuk drama televisyen bersejarah Netflix The Crown yang kini memasuki musim ketiga, program yang dicipta oleh Peter Morgan itu langsung tidak menyebut kes cubaan pencvlikan Puteri Anne.

SUMBER

Hagen, Carrie. (2014). The Bl*ody Attempt to Kidn*p a British Princess. Smithsonian Magazine. https://www.smithsonianmag.com/history/bl*ody-attempt-kidn*p-british-princess-180950202/


Ibnu Sina: Putera Ilmu Perubatan Dunia Islam

Bila berbicara sumbangan para cendekiawan Islam terhadap tamadun moden hari ini, tiada siapa boleh menafikan input besar mereka dalam bidang perubatan dari pembedahan sehinggalah psikologi.

Tanpa input dan penambahbaikan yang dibawa mereka, agak sukar untuk kita melihat kemajuan perubatan yang dinikmati hari ini. Dan salah seorang daripada cendekiawan ini yang bertanggungjawab meletakkan batu asas dalam perubatan moden. Cendekiawan yang dimaksudkan ialah Ibnu Sina.

Biografi

Ibnu Sina atau nama sebenarnya Abū ʿAlī al-Ḥusayn ibn ʿAbdullāh ibn al-Ḥasan ibn ʿAlī ibn Sīnā dilahirkan di Afshana, sebuah perkampungan di pinggir Bukhara, Uzbekistan pada tahun 980. Menurut pandangan kebanyakan cendekiawan, walaupun ramai ahli keluarganya berfahaman Ahli Sunnah, bapanya Abdullah merupakan seorang cendekiawan dari Balkh yang mengikut fahaman Ismailiyah.

Sejak dari kecil lagi, Ibnu Sina sudah menunjukkan minat mendalam terhadap ilmu. Pada usia seawal 10 tahun, beliau mampu khatam dan menghafal keseluruhan Kalamullah serta puisi-puisi Arab.

Selain itu, Ibnu Sina juga turut mempelajari aritmetik (matematik), fiqh, perubatan dan falsafah. Antara guru-gurunya pada ketika itu ialah Mahmoud Massahi, Ismail al-Zahid dan Abu Abdullah al-Nateli.

Semasa berusia 16 tahun, Ibnu Sina beralih ke dunia perubatan. Beliau bukan saja mempelajari teori-teori perubatan tetapi juga memperkenalkan rawatan-rawatan yang bersifat revolusi kepada para pesakitnya.

Menjelang usia 18 tahun, kariernya sebagai pakar perubatan bermula selepas berjaya merawat Sultan Bukhara dari Dinasti Samanian, Nuh II. Selang beberapa tahun, baginda jatuh gering dek penyakit dalam perut.

Bukan sedikit para tabib dipanggil termasuk yang bertaraf tabib diraja tetapi kesemuanya gagal merawat penyakit yang dialaminya. Justeru, apabila kepakaran Ibnu Sina dalam dunia perubatan tersebar di Bukhara, Nuh II memanggilnya menghadap untuk merawat penyakit baginda.

Dengan izin Allah s.w.t tetapi mengejutkan orang ramai, baginda kembali pulih. Untuk membalas jasa anak muda yang mempunyai pemikiran berpandangan jauh itu, Nuh II bukan saja melantik Ibnu Sina sebagai tabib diraja tetapi memberinya akses kepada perpustakaan diraja yang mengandungi 30,000 kitab dalam pelbagai disiplin ilmu.

Walaupun sibuk dengan urusan di istana, beliau tetap berusaha membantu bapanya dalam soal kewangan. Tetapi tragedi menimpa anak kelahiran Bukhara itu bila Abdullah kembali ke rahmatullah pada tahun 1002. Sebelum itu, beliau juga kehilangan penaungnya, Nuh II yang mangkat pada tahun 997 Masihi.

Dua tragedi ini ditambah dengan ketidakstabilan yang melanda Dinasti Samanian yang berakhir pada 1004 mendorongnya untuk berhijrah. Selepas berkelana ke beberapa tempat termasuk Nishabur dan Merv, beliau akhirnya memilih menetap di Hamadan. Di situ, beliau disambut baik oleh pemerintah dari Dinasti Buwayhid, Shams al-Dawla di mana beliau bukan saja memegang peranan sebagai tabib diraja tetapi sebagai wazir kerajaan di Hamadan.

Tetapi selepas Shams al-Dawla mangkat pada tahun 1021, beliau mengambil keputusan meletak jawatan sebagai wazir dan menghantar surat kepada pemerintah Isfahan ketika itu, Ala al-Dawla untuk menyatakan hasrat berhijrah ke sana. Namun, hasrat tersebut diketahui putera Shams al-Dawla, Sama’ al-Dawla dan mengakibatkan Ibnu Sina dipenjarakan selama beberapa tahun. Selepas Ala al-Dawla berjaya menakluk Hamadan, barulah beliau dibebaskan dan diberi sambutan meriah apabila tiba di Isfahan.

Tetapi ada satu versi mengatakan Ibnu Sina melarikan diri dari Hamadan dengan menyamar sebagai seorang sufi untuk mengelak konflik pep3rangan antara dua pemerintah itu sebelum tiba di Isfahan.

Yang pasti, untuk tahun-tahun terakhir kehidupannya, beliau terus berkhidmat dengan Ala al-Dawla bukan saja sebagai doktor diraja tetapi juga sebagai penasihat saintifik baginda di sebalik kesibukannya melancarkan kempen ketenteraan kerajaannya. Pada tahun-tahun inilah menyaksikan Ibnu Sina mengalami penyakit kolik yang teruk.

Walaupun ramai rakan menasihatinya untuk menjalani kehidupan secara bersederhana termasuk dari segi kerja, beliau enggan berbuat demikian. Menyedari dirinya berada di ambang ajal, Ibnu Sina menguruskan semua urusannya seperti membebaskan para hamba, bersedekah kepada golongan fakir dan miskin serta memperbetulkan ketidakadilan yang pernah dilakukannya.

Sehingga ke akhir hayatnya, Ibnu Sina tidak putus membaca al-Quran setiap tiga hari. Akhirnya pada Ramadan/Jun 1037 semasa berusia 56 tahun, beliau kembali ke hadrat Ilahi buat selama-lamanya.

al-Qanun fi al-Tibb

Ibnu Sina merupakan seorang penulis tegar. Justeru, tidak hairanlah wujud dakwaan beliau telah menghasilkan 450 karya dalam pelbagai disiplin ilmu tetapi hanya 240 karya sahaja yang terselamat. Karya-karya ini meliputi disiplin perubatan, falsafah, teologi, geometri dan astronomi.

Dalam beberapa riwayat, beliau telah menulis sekurang-kurangnya tujuh buah buku setahun. Beliau juga mempunyai seorang sahabat iaitu seorang ahli fiqh bernama Abu Ubaidah al-Jurjani yang mencatat dan mengimlakkan apa-apa yang terkeluar daripada bibirnya berkenaan ilmu seperti perubatan.

Dalam satu riwayat yang lain, sahabatnya ini telah menyalin karangannya semasa beliau sibuk dalam ekspedisi pep3rangan (berkemungkinan dari ekspedisi ket3nteraan Ala al-Dawla). Karya pertamanya ditulis semasa beliau berumur 21 tahun. Majoriti karya Ibnu Sina dibuat dalam Bahasa Arab dengan beberapa lagi karya dikarang dalam Bahasa Parsi.

Karya agungnya, al-Qanun fi al-Tibb, merupakan sebuah ensiklopedia perubatan yang paling lengkap terdiri daripada lima buah buku dan sebuah kod bagi perubatan Tamadun Islam. al-Qanun fi al-Tibb bukan saja menjadi sumber rujukan perubatan utama dunia Islam ketika itu tetapi juga di Barat.

Ini meletakkan nama Ibnu Sina sebaris dengan Hippocrates dan Galen. Malah, berikutan maklumat dalam al-Qanun fi al-Tibb yang lengkap, ia mengatasi karya Zakariya al-Razi iaitu al-Hawi dan Maliki yang dikarang Ali ibn Abbas.

Populariti al-Qanun fi al-Tibb amat hebat sehinggakan versi terjemahan Latin yang dibuat oleh Gerard of Cremona diterbitkan semula sebanyak 16 kali antara 1470 hingga 1500 dan 20 kali antara 1500 hingga 1600 dalam Bahasa Latin dan Bahasa Ibrani. Qanun ini boleh dibahagikan kepada 5 jilid besar iaitu:

Jika diteliti secara mendalam kaedah rawatan Ibnu Sina berdasarkan kitab-kitabnya, beliau tidak terlalu terikut-ikut dengan kaedah rawatan teknikal semata-mata. Beliau memasukkan elemen-elemen falsafah dan juga kecenderungannya dalam menggunakan unsur-unsur psikologi bagi merawat penyakit mental.

Kaedah ini dikenali sebagai perubatan psikosomatik pada masa sekarang. Tidak mustahil idea falsafah dan rawatan psikosomatik yang digunakan Ibnu Sina ini berpandukan kepada syarahan dan nota ilmuan era Abbasiyyah abad kesembilan, Abu Zayd al-Balkhi yang memperjuangkan isu psikologi dan kaitannya antara jiwa dengan tubuh fizikal manusia.

Dan ia ada kaitan dengan satu kisah semasa beliau berkhidmat dengan Ala al-Dawlah. Pada satu ketika, baginda mengadu kepada tabib kelahiran Bukhara itu berkenaan seorang anggota kerabat diraja baginda yang gila kerana menyangka dirinya seekor lembu. Selepas itu, beliau merangka satu kaedah rawatan mental untuk si polan itu.

Pada satu hari, Ibnu Sina mengutus sepucuk surat kepada si polan bahawa beliau akan meny3mbelih si polan dalam masa sebulan dan memerintahkannya menggemukkan diri dalam tempoh berkenaan bagi menampakkan dirinya seperti hasil gembala yang subur. Si polan mengikut arahan yang diberi dan makan dalam kuantiti yang banyak.

Sebulan selepas itu, seperti dijanjikan, si polan dibaringkan seperti seekor haiwan ternakan yang sudah bersedia untuk dis3mbelih dengan Ibnu Sina berpura-pura bersedia melakukannya. Tetapi selepas pemeriksaan, beliau membatalkan hasratnya itu dan memberitahu si polan bahawa baginda masih kurus.

Lalu, si polan diberi tempoh sebulan lagi untuk menggemukkan dirinya sebelum peny3mbelihan dapat dibuat. Sebulan kemudian, Ibnu Sina memeriksa si polan dan mendapati baginda enggan dis3mbelih kerana mempunyai pemikiran yang waras. Ini jelas menunjukkan kaitan antara psikologi manusia dengan keadaan fizikalnya yang mana apabila badan sihat secara fizikal, ia memberi kesan positif kepada minda dan begitu juga sebaliknya.

Menerusi al-Qanun fi al-Tibb, beliau menjadikan patologi humoral sebagai doktrin perubatannya yang utama. Patologi humoral ialah satu sistem patologi di mana semua penyakit muncul akibat ketidakseimbangan atau keadaan luar biasa cairan atau humor tubuh badan. Menurut Ibnu Sina, jenis humor, elemen dan suhu di mana perkadaran telah ditetapkan secara semulajadi untuk setiap individu. Doktrin ini boleh dikesan sejauh nota-nota yang dibuat oleh Hippocrates.

Menurut beliau, seseorang itu sihat apabila perkadaran humor dari segi kualiti dan daya seimbang tetapi menjadi istimewa apabila ia dicampur dengan betul. Justeru, kesihatan yang baik ialah harmoni antara humor manakala penyakit pula merupakan petanda ketidakseimbangan humor berlaku akibat lebihan atau kekurangan humor. Justeru, cara rawatan mestilah bersifat memulihkan kembali keseimbangan humor dalam badan bagi membolehkan seseorang itu kembali pulih.

Tidak ramai tahu pandangan farmakologi Ibnu Sina sebenarnya melangkaui zamannya dan setara dengan pandangan farmakologi moden. Contoh dari segi penggunaan terapi ubat-ubatan dan campuran d4d4h, ia hanya akan digunakan apabila penyakit yang dialami seseorang pesakit bertambah parah dan ia hanya boleh digunakan untuk situasi perubatan yang menyenangkan.

Beliau juga turut menekankan kepentingan dos, rejim pengambilan dan jadual pengambilan dos yang tersusun. Malangnya, sesetengah pengamal perubatan moden gagal mematuhi dogma asas farmakologi ini.

Misalnya untuk k4nabis (g4nja), Ibnu Sina merujuk beberapa ciri yang dimiliki bahan berkenaan dan merujuknya sebagai karminatif dan pengontang. Manakala untuk analgesia pula, beliau menyifatkan c4ndu sebagai d4d4h paling kuat dengan alternatif sebagai pengganti c4ndu ialah p0pi, hemlock, biji dan akar Mandrake.

Ciri semua bahan ini merupakan sebahagian daripada 700 d4d4h dan ubat-ubatan yang direkodkan dalam al-Qanun fi al-Tibb termasuk cara penggunaannya. Selain itu, beliau juga turut menggariskan tujuh peraturan siasatan yang boleh diharapkan berkenaan kesan d4d4h yang dilihat amat ketat dan memenuhi standard siasatan perubatan hari ini.

Beliau turut mencadangkan sesetengah penyakit muncul akibat dibawa dari air memandangkan ada sesetengah haiwan yang hidup dalam air tidak dapat dilihat oleh mata kasar. Ibnu Sina juga turut menyentuh isu mikrob bawaan udara di mana beliau melihat apabila udara sesebuah kawasan tercemar, ia mengakibatkan sesiapa yang menghelanya jatuh sakit.

Menerusi al-Qanun fi al-Tibb, beliau juga menjadi orang pertama yang membezakan antara jaundis hemolisis dengan jaundis halangan. Dan seperti Galen, Ibnu Sina turut menerangkan klasifikasi perubatan Galen. Contohnya dalam al-Qanun fi al-Tibb, beliau menerangkan 15 jenis bentuk kesakitan seperti bengkak, keletihan, kegatalan dan tikaman.

Walaupun lebih dikenali sebagai pakar perubatan berbanding sebagai pakar bedah, Ibnu Sina sebenarnya turut mempunyai kemahiran sebagai pakar bedah. Ini kerana beliau boleh melakukan intubasi pada bahagian larinks.

Sementara dalam merawat penyakit gonorea, beliau juga merupakan orang pertama yang menggunakan kateter yang diperbuat daripada kulit pelbagai jenis haiwan dan mengaplikasikan teknik suntikan intravesika menerusi penggunaan jarum perak. Ibnu Sina turut merawat hidrosele dengan membuat potongan bebas dan menggunakan  ubat yang kuat atau pengkauterian pada bahagian membran.

Disiplin ilmu lain

Selain memberi input yang besar dalam dunia perubatan menerusi al-Qanun fi al-Tibb, beliau turut memberi input dalam bidang-bidang lain. Dalam bidang geologi misalnya, Ibnu Sina menulis panjang lebar tentang pembentukan dan klasifikasi jenis mineral.

Nota-notanya dalam bidang ini menjadi rujukan orang Barat sehingga era Renaissance. Malah, ia juga menjadi asas kepada idea-idea geologi yang dipelopori cendekiawan Nasrani abad ke-13. Disebabkan pelbagai input penting yang dibawa Ibnu Sina, tidak hairanlah selain dikenali sebagai Bapa Perubatan, orang Barat menggelarnya Bapa Geologi.

Semasa dipenjarakan akibat konflik antara Sama’ al-Dawla dengan Ala al-Dawla, beliau telah merangka satu paradoks berkenaan jiwa dan tubuh manusia. Andaikan ada seorang manusia sedang terapung di satu ruang kosong dan kelam. Disebabkan keadaan di sekelilingnya tak mempunyai apa-apa stimulus, deria-deria manusia berkenaan gagal merasai apa-apa pun.

Seterusnya, manusia itu mempersoalkan adakah dia masih wujud atau tidak. Paradoks ini membicarakan tentang tubuh dan jiwa manusia itu berlainan. Dualiti. Oleh kerana tubuh tak dapat merasai apa-apa stimulus, maka secara teorinya dia dianggap mati, tapi sebab dia masih berfikir, maka dia wujud. Paradoks yang dicadangkan Ibnu Sina ini mempunyai persamaan dengan falsafah Descartes tentang Skeptisisme.

Dalam bidang muzik pula, beliau turut memberi impak besar dari segi teknik muzik. Ibnu Sina menulis secara panjang lebar elemen harmoni dan mensura muzik di mana setiap not diberi nilai istimewa dan kadar tetap dibuat antara setiap not. Beliau juga turut menunjukkan minat bagaimana muzik boleh menjadi alat rawatan terapeutik dan bagaimana ia mempengaruhi emosi manusia.

Kajiannya dalam bidang muzik amat penting dan melangkaui karya-karya muzik kontemporari dalam Bahasa Latin. Dan ini didedikasikan dalam seksyen kelapan kitabnya yang bertajuk Kitab al-Shifa. Sumbangannya merupakan penambahbaikan daripada input yang dibawa al-Farabi dalam bidang muzik dan dianggap paling signifikan pada zamannya.

RUJUKAN


Dunia Star Wars Akan Jadi Realiti

Dunia ‘Star Wars’ mungkin dapat direalisasikan pada abad ini. Pada bulan lepas (7 Jun 2019), NASA telah mengumumkan bahawa International Space Station (ISS) telah membuka perdagangan angkasa, tuntas mewujudkan sistem ekonomi di ‘Low-Earth Orbit’.

Sebelum ini NASA telah bekerjasama dengan 12 syarikat teknologi angkasa seperti SpaceX, Boeing, Blue Origin, Northrop Grumman, Axiom, Lockheed Martin dan lain-lain untuk membuka jalan penerbangan manusia dan ekonomi yang menjangkaui atmosfera Bumi.

Baru-baru ini NASA bersama 12 syarikat tersebut telah mewujudkan cetak-biru (blueprint) bagaimana untuk membangunkan ekonomi dan perdagangan di angkasa. Antara hal yang mereka usulkan adalah mewujudkan pelancongan dan habitat di angkasa yang berkonsepkan mikro-graviti.

Ayman Rashdan Wong, admin TP baru sahaja berkongsi bahawa Amerika Syarikat dan Perancis telah merancang untuk membuka pangkalan tentera di angkasa. Dunia ‘Star Wars’ mungkin bukan hal ganjil apabila pangkalan tentera dan ekonomi baru diwujudkan di angkasa.

Syarikat Axiom sendiri mahu mewujudkan angkasa sebagai persekitaran biasa untuk hidup dan bekerja seperti di Bumi. Pada masa yang sama aktiviti di angkasa dapat memberikan manfaat kepada penduduk Bumi.

NASA dan 12 syarikat tersebut akan mewujudkan produk dan servis angkasa yang pertama untuk membantu manusia menjana ekonomi — membuka peluang pekerjaan, membukan jalan inovasi yang baru, pasaran baru, menjana pendapatan baru.

NASA dapat melihat potensi ekonomi di angaksa adalah kerana pasaran angkasa telah meningkat daripada 176 bilion dolar pada tahun 2006 kepada 345 bilion dolar pada 2018 kerana keperluan dan kepentingan sektor swasta dalam peruasahaan angkasa. Pada 2006 pun NASA telah mewujudkan servis perkhidmatan angkasa dengan kerjasama SpaceX (Elon Musk) dan Orbital. Pada 2008, mereka dah mewujudkan Commercial Resupply Services (CRS).

Tetapi, buat masa ini, perkara yang menghalang NASA adalah kos untuk membawa manusia ke angkasa. Itulah antara faktor mengapa manusia tidak mahu ke Bulan lagi. Kalau membawa manusia ke angkasa semudah melepaskan mercun di langit, tentulah sekarang telah banyak manusia di angkasa.

Walau bagaimana pun, agensi-agensi angkasa terus berusaha untuk memastikan supaya servis dan teknologi yang mereka hasilkan tidak memakan kos yang tinggi untuk merealisasikan idea ini.

Berita baiknya ialah kos pengangkutan angkasa semakin lama semakin menurun. Masa mula tahun 2000-an, kos penghantaran kargo ke angaksa telah menurun — sekitar 8000 – 10,000 dolar per pound. Pada tahun 2018, Falcon 9 dari Space X menghantar kargo dengan kos sekitar 1,200 dolar per pound. Kemudian, Falcon Heavy melakukan penghantaran hanya sekotar 700 dolar saja per pound!

Dulu tidak semua rumah ada komputer dan tidak semua pemilik ada telefon pintar kerana kos yang mahal. Kos-kos angkasa ini pun tidak mustahil akan menurun dan semua orang dapat ke angkasa macam pergi kedai.

Di masa depan, mungkin bukan ISS milik NASA saja yang berlegar-legar di angkasa, tetapi pelbagai ISS sama ada milik syarikat persendirian ataupun milik kerajaan.

Tengah fikir mungkin 13 agensi angkasa ini akan menjadi 13 Republik pertama di angkasa.


Muzium Kesenian Islam Malaysia

Setiap kali ke Kuala Lumpur, jika ditanya tentang muzium, pasti jawapan pertama yang terpacul ialah Muzium Negara. Ya, Muzium Negara sememangnya menjadi destinasi utama bagi para pencinta ilmu terutama pencinta sejarah.

Tetapi sayang seribu kali sayang, nama Muzium Kesenian Islam Malaysia (MKIM) jarang meniti di bibir pengunjung bila datang ke Kuala Lumpur. Padahal, muzium ini juga memberi sumbangan yang signifikan bukan saja kepada negara tetapi juga kepada umat Islam amnya.

Idea penubuhan muzium ini sebenarnya telah dimulakan menerusi Pameran Dunia Tamadun Islam yang diadakan di Pusat Islam, Kuala Lumpur pada tahun 1994. Pameran itu mendapat sambutan hangat dalam kalangan pengunjung ketika itu. Justeru, ia mencetuskan idea keperluan sebuah pusat pembelajaran dan penyelidikan tetap bagi memelihara sejarah dan warisan umat Islam.

Dan ini membawa kepada penubuhan MKIM yang siap dibina pada tahun 1998 hasil sumbangan Yayasan al-Bukhary. MKIM merupakan manifestasi komitmen yayasan berkenaan dalam memelihara budaya, warisan dan sejarah Islam.

Muzium yang menelan belanja sebanyak RM50 juta ini dibina dengan kerjasama kerajaan Malaysia dan Jabatan Kemajuan Islam Malaysia (JAKIM). Muzium ini berperanan sebagai menyimpan, pembaik pulih, pemuliharaan dan pendidik kesenian Islam agar generasi alaf baru tidak terasing untuk mengamati dan menghargai kesenian Islam yang berharga ini.

Jalan masuk ke muzium ini dihiasi dengan sebuah pintu gerbang yang indah dan megah yang dikenali sebagai iwan. Iwan merupakan corak rekaan jubin mozek yang indah dengan bentuk hiasan seni bina yang berasal dari zaman pra-Islam Sasania.

Iwan ini direka dalam bentuk abstrak tanpa dewan kubah dan pintu gerbang yang runcing dan menggambarkan peranan muzium ini yang bukan setakat sebagai institutsi keagamaan Islam semata-mata tetapi turut menggalakkan penhayatan nilai estetik.

Lima buah kubah yang indah membentuk elemen utama bangunan muzium ini. Bahagian dalaman empat daripada lima buah kubah tersebut dihiasi dengan warna-warna cerah seperti terracotta, biru dan gandaria serta sepuhan emas. Kubah kelima pula direka secara terbalik dan dihiasi pula dengan ukiran arabes, hiasan bersepuh emas dan medallion cermin.

MKIM mempunyai keluasan 270,000 kaki persegi dan terbahagi kepada empat tingkat yang dikhususkan kepada dua tingkat untuk galeri tetap dan juga dua galeri istimewa untuk pameran sementara. Galeri-galeri utama bermula daripada Aras 3 dengan Galeri Seni Bina yang mempamerkan beberapa model monumen agung, jubin dan hiasan seni bina dalam era Islam.

Sementara Galeri al-Quran dan Manuskrip mempamerkan Quran-Quran dan kitab-kitab keagamaan dan sekular, lukisan miniature, karya-karya perubatan, astrologi serta puisi dari pelbagai wilayah. Turut terdapat di bahagian ini ialah Galeri Dunia Melayu, Galeri India dan Galeti Cina yang mewakili kelpelbagaian budaya di Malaysia.

Di Aras 4 pula terdapat Galeri Seramik dan Barangan Kaca, Galeri Hasil Kerja Logam, Galeri Kelengkapan Senjata, Galeri Barang Kemas, Galeri Mata Wang dan Galeri Tekstil.

Galeri Seramik dan Barangan Kerja mencerminkan wawasan gaya dan teknik hiasan berbeza pada setiap artifak mengikut tahap kemasyhurannya sementara Galeri Hasil Kerja Logam pula memberi tumpuan kepada inovasi hiasan berciri Islam dan kehebatan bahan- bahan yang digunakan.

Manakala di Galeri Kelengkapan Senjata pula, para pengunjung berpeluang melihat senjata dan pakaian pelindungan masyarakat Islam pasti terpukau dengan susunan perhiasan yang berkilauan daripada empayar agung dan juga kumpulan suku kaum Islam.

Galeri Mata Wang pula mempamerkan satu himpunan besar mata wang dari segenap pelosok dunia Islam, manakala Galeri Tekstil mempamerkan fabric dan pakaian kelengkapan berciri keislaman yang mewah.

Kini, tambahan baru muzium ialah sebuah perpustakan yang diberi nama Perpustakaan Cendekiawan Yayasan Albukhary. Perpustakaan itu mempunyai koleksi lebih 20,000 naskhah buku dan jurnal dari seluruh dunia.

Dihasilkan dalam pelbagai bahasa dan meliputi beraneka disiplin, naskhah berkenaan turut meliputi bidang kesenian dan seni bina Islam, sejarah, agama, bibliografi, sains perpustakaan, bahasa dan kesusasteraaan, yang turut memberi penekanan terhadap bidang falsafah, sains, per-ubatan, sosiologi, antropologi, ketenteraan serta sains dan teknologi. Kemudahan terbaru itu juga mempunyai bahagian khas yang menempatkan penerbitan nadir dan edisi terhad termasuk buku yang dicetak pada awal abad ke-17.

Ketika ini, MKIM merupakan hos kepada dua pameran. Pameran pertama ialah Pameran Haji: Perjalanan Merentas Zaman. Pameran ini meneroka sejarah ibadat haji, perjalanan haji ke kota suci Makkah al-Mukarramah dan bagaimana ritual ibadat itu dilakukan melalui gambar-gambar arkib, lukisan minyak yang menarik dan rekod sejarah.

Siri pameran ini menerangkan bagaimana perjalanan haji dilakukan pada masa silam termasuk perjalanan yang mencabar merentasi bumi Hijaz sebelum kewujudan kenderaan moden hari ini. Pameran ini berlangsung dari 13 Disember 2019 hingga 13 Mac 2020.

Pameran kedua yang dihoskan oleh MKIM ialah Pameran Pengenalan Kaligrafi Islam yang berlangsung dari 21 Januari 2020 hingga 31 Mei 2020.

Pameran ini bukan saja menyentuh sejarah kaligrafi tetapi turut menyentuh sumbangannya kepada dunia Islam selama satu alaf. Kebanyakan gaya kaligrafi yang diketahui seperti Khufi, Rayhani dan Thuluth telah dibangunkan selama bertahun-tahun oleh pakar-pakar yang terkenal dan digunakan dalam hiasan seni yang mengagungkan kebesaran Kalamullah.

MKIM telah mendapat pelbagai pengiktirafan yang memberangsangkan dari pelbagai pihak. Antaranya adalah seperti berikut:

2014 – Platinum Award-Tourist Attraction (Culture, Arts and Heritage) Category – dianugerahkan oleh Kuala Lumpur Mayor’s Tourism Award.

2014 – Top 10 Travellers’ Choice Museums (10th in Asia) – dianugerahkan oleh TripAdvisor.

2015 – Top 10 Travellers’ Choice Museums (10th in Asia) – dianugerahkan oleh TripAdvisor.

2017 – Malaysia Tourism Quality Awards.

Bagi para pelawat yang ingin mengunjungi MKIM, pelawat dewasa dikenakan tiket berharga RM14.00, pelajar yang datang dengan pas pelajar (RM7.00) dan warga emas berumur 55 tahun ke atas (RM7.00). Manakala kanak-kanak yang berusia enam tahun ke bawah dibenarkan masuk secara percuma.

Sekiranya Galeri Khas tidak dibuka, MKIM mengenakan tiket berharga RM12.00 dan RM6.00 mengikut kategori yang dinyatakan. MKIM dibuka setiap hari dari 10.00 pagi hingga 6.00 petang.


Kapal Mendam Berahi Yang Menjadi Lambang Kebanggaan Kesultanan Melayu Melaka

Sebaik melihat replika Flor de la Mar yang menjadi sebahagian daripada Muzium Samudera di Melaka, perkara pertama yang muncul dalam kepala ialah orang dulu tak boleh guna kapal lain ke sebagai replika? Macam seolah-olah kapal orang Eropah jauh lebih baik daripada kapal orang Melayu. Karutlah!

Sama ada pentadbiran ketua menteri tahun 1990 dulu pendek akal atau terikut-ikut kehendak bosnya dalam parti yang diwakili ketika itu. Yalah, kepala parti masa tu memang suka rendahkan Melayu dan perangai tuan punya badan tak berubah sampai hari ini. Agak dengan pilih Flor de la Mar, kononnya nak orang Melayu tahu ada bangsa lain lagi maju dan patut belajar dengan mereka. Hakikatnya, Melayu lagi maju bab perkapalan dari dulu lagi dengan contoh terbaik ialah kapal ghali Kesultanan Melayu Melaka (KMM), Mendam Berahi.

Tapi sebelum bercerita pasal Mendam Berahi, elok kita bercerita lebih dahulu kelebihan orang Melayu sebagai pelaut dan pembina kapal yang handal. Sebelum Conquistador mencetuskan huru-hara di Dunia Baru sekitar abad ke-16, orang Melayu pada abad ke-10 sudah berupaya membina kapal yang berukuran 25 hingga 35 meter panjang dan 12 meter lebar. Yang kata bukan calang-calang orang ya iaitu pengkaji arkeologi Nusantara yang berasal dari Jerman, Dr Horst H. Liebner.

Ini berdasarkan pengamatannya terhadap beberapa bangkai kapal karam yang ditemui sekitar perairan Indonesia. Kajian Dr Liebner mendapati kapal-kapal ini karam sekitar 930 hingga 990 Masihi akibat ribut. Tetapi itu tidak menafikan hakikat keupayaan kapal-kapal Melayu – jauh mengatasi orang China dan kuasa-kuasa Eropah. Ini kerana pada tempoh sama, China tidak mempunyai kapal bersaiz sedemikian di laut. Sementara kerajaan-kerajaan Eropah mempunyai kapal-kapal yang lebih kecil untuk tempoh sama.

Ini belum sebut kapal-kapal era Srivijaya lagi yang menjadi bualan orang China sejak abad pertama Masihi lagi. Dalam catatan mereka, kapal-kapal ini yang dikenali sebagai Kunlun bo (kapal-kapal Asia Tenggara) berukuran 50 meter panjang, menampung kargo seberat 600 tan dan berupaya membawa antara 600 hingga 700 orang.

Selain itu, Kunlun bo dibina tanpa menggunakan satu paku pun atas alasan ia mampu mencetuskan kebakaran atas kapal. Ia turut dilengkapi dengan kain-kain layar yang dipasang pada beberapa tiang dan beberapa lapis papan bersesuaian dengan saiznya di lautan. Mungkin orang gelar semua ini sebagai kuno tetapi ini menjadikan orang China merasa kagum dengan keupayaan orang Melayu sebagai pembina kapal.

Belum sebut lagi keupayaan orang Melayu sebagai pelayar samudera yang hebat. Menurut Profesor Lynda Shaffer dalam bukunya Maritime Southeast Asia to 1500, orang Melayu mampu merentas laut sejauh ribuan batu tanpa bergantung kepada carta pelayaran bertulis dan kompas. Ini dicapai dengan cara membaca pergerakan angin, bintang, warna air laut dan bentuk gelombang laut bagi mengetahui lokasi sesebuah kawasan. Ada ketikanya, mereka turut memerhatikan tingkah laku haiwan dan tumbuhan laut tertentu bagi mengetahui lokasi sebenar mereka dengan tepat.

Sekarang, tentang kapal pula. Agaknya orang tua yang suruh bina Flor de la Mar itu buta sejarah. Dia jahil tentang hakikat jong Nusantara (Melayu dan Jawa) mampu membawa ramai orang dengan kapasiti 1,000 tan. Jong yang terbesar ialah jong kepunyaan Kesultanan Demak yang diutus untuk membantu ekspedisi ketenteraan Sultan Mahmud Shah ke atas Melaka yang dikawal Portugal pada 1513. Ini berdasarkan rekod ramai orientalis Eropah termasuk cendekiawan Itali yang menjadi sebahagian daripada krew Ferdinand Magellan, Antonio Pigafetta.

Ini belum sebut kapal ghali dengan Mendam Berahi dikelaskan di bawah kategori ini. Kapal ghali ini sudah lama wujud sejak era Phoenicia, Rom dan Yunani serta digunakan sekitar abad kelima hingga ke-16 Masihi. Dalam taktik peperangan laut, kapal ini akan digunakan untuk melanggar kapal pihak lawan sehingga ia mengalami kerosakan atau karam. Selain itu, ia juga membantu mereka mendekati kapal-kapal musuh dan membenarkan tentera untuk mendarat dan menawan kapal-kapal berkenaan.

Akhirnya, yang ditunggu-tunggu: Mendam Berahi. Mendam Berahi merupakan sebuah kapal khas yang dibina untuk Sultan Melaka ketika itu, Sultan Mansur Shah dengan tujuan meminang seorang puteri Majapahit bernama Raden Galuh Cendera Kirana. Mengikut catatan Hikayat Hang Tuah, kapal ini mengambil masa sekitar 30 hingga 40 hari untuk disiapkan. Bagi mempercepatkan proses pembinaan Mendam Berahi, figura-figura seperti Laksamana Hang Tuah dan Bendahara Tun Perak turut menghulurkan tenaga.

Sebaik saja ia siap dibina, ia menjadi sebahagian daripada tujuh buah kapal besar yang dibina untuk KMM. Tujuh kapal tersebut ialah Sairul Amin, Mi’ratus Safa, Mendam Berahi, Sekepar, Batil Tuasa, Rancung Mengkuang dan sebuah kapal yang tak bernama tetapi dibina oleh Hang Tuah. Menariknya, nama Mendam Berahi turut diberi oleh pahlawan Melayu terkenal itu.

Mendam Berahi bukan saja digunakan dalam banyak ekspedisi penaklukan KMM tetapi turut digunakan untuk misi-misi diplomatik. Salah satu daripadanya ialah misi diplomatik KMM ke Ryukyu sekitar pertengahan abad ke-15 yang diketuai oleh Hang Tuah.

Hubungan kedua-dua kerajaan dikatakan telah terjalin semasa era Sultan Muzaffar Shah tetapi menjadi lebih erat semasa era Sultan Mansur. Catatan hubungan diplomatik ini turut direkodkan dalam Rekidai Hoan (Dokumen-Dokumen Berharga Untuk Generasi Seterusnya), sebuah manuskrip dokumen kerajaan Ryukyu.

Selain Ryukyu, Mendam Berahi juga dikatakan pernah sampai ke Jeddah, Mesir dan Istanbul bagi membawa rombongan Hang Tuah mendapatkan meriam dan ubat bedil untuk KMM. Persinggahan di Jeddah dibuat bagi membolehkan ahli-ahli rombongan berpeluang mengerjakan haji di Baitullah. Sementara di Mesir pula, Hang Tuah singgah di situ bagi mendapatkan ubat bedil dan meriam-meriam daripada kerajaan Mamluk.

Dari situ, mereka singgah pula di Istanbul untuk menghadap pemerintah Turki Uthmaniyah ketika itu, Sultan Selim I dan menyatakan apa yang berlaku di Melaka termasuk kehadiran Portugal di rantau Nusantara. Ada yang berpandangan mustahil rombongan KMM dapat sampai ke Istanbul dalam tempoh 17 hari mengikut catatan Hikayat Hang Tuah atas alasan terusan seperti Terusan Suez belum wujud.

Tetapi yang membangkang terlupa orang Melayu amat mahir dengan ilmu lautan dan tahu cara untuk mempercepat pelayaran mereka seperti yang dinyatakan oleh Prof Shaffer dalam Maritime Southeast Asia to 1500. Disebabkan kelebihan ini juga, rombongan KMM dapat pulang ke Melaka selepas empat bulan berlayar. Sebelum berlayar pulang, rombongan KMM juga dikatakan berpeluang menunaikan solat dalam Hagia Sophia.

Namun begitu, Hikayat Hang Tuah tidak menyatakan apa nasib Mendam Berahi selepas pelayaran terakhirnya. Tidak mustahil semasa kempen penaklukan Melaka berlaku pada 1511, Mendam Berahi digunakan dalam pertempuran laut Melaka-Portugal sebelum ia mengalami kerosakan teruk dan karam.

Bagi orang Portugis, mereka mempunyai sebab untuk gerun dengan kapal berkenaan. Mengikut Hikayat Hang Tuah, kedua-dua kerajaan sudah mula berseteru sejak 1509 lagi dan ini diterjemah dalam bentuk pertempuran laut membabitkan Mendam Berahi dengan beberapa kapal Portugal. Dikatakan kapal tersebut berjaya menenggelamkan dua buah kapal musuh dengan kapten kapal Portugis terjatuh ke dalam air.

Insiden ini mendorong armada Melaka berundur ke Melaka. Logiknya, pihak Portugal boleh saja mengejar tetapi disebabkan kecederaan yang dialami panglima mereka, mahu tak mahu terpaksa berundur kembali ke Goa, India.

Impak Mendam Berahi pastinya diketahui Alfonso de Albuquerque terutama semasa berlayar di Mediterranean tidak lama selepas pertembungan mereka pada 1509. Kehadiran Mendam Berahi di Laut Mediterranean dan cubaan KMM mendapatkan bantuan Selim I pastinya mendorong Portugal mensasarkan kapal itu terlebih dahulu semasa menakluk Melaka pada 1511.

Kini, khabarnya replika Mendam Berahi akan dibina sebagai tatapan generasi mendatang. Projek penyelidikan dan pembinaan kapal ini akan diketuai oleh Institut Penyelidikan Matematik (Inspem) Universiti Putra Malaysia (UPM). Pelan pembinaan kapal akan dipengaruhi oleh maklumat-maklumat daripada pelbagai manuskrip termasuk Hikayat Hang Tuah dan dijangka siap pada tahun hadapan. Sekiranya hasrat ini menjadi realiti, ia dijangka menelan belanja sekitar RM10 juta.

Melaka tidak tumbang kerana pejuangnya berkeris dan tombak semata-mata. Melaka tidak tumbang kerana mundur dimamah penjajah. Dan Melaka tidak tumbang kerana tidak mampu bersaing. Tumbangnya Melaka adalah suatu tragedi sangat besar buat umat Melayu. Namun menghidupkan balik empayar silam melalui kenangan sejarah adalah suatu kewajipan pada semua. Buku ini membuka jendela untuk laluan masa kembali ke zaman Kesultanan Melayu Melaka. Link pembelian: https://shopee.com.my/The-Patriots-Tasjil-Anis-Salatin-Rahsia-Agung-Melaka-i.238336777.3439494308

RUJUKAN

Musa, H. (2019). TEKNOLOGI PERKAPALAN MELAYU TRADISIONAL: JONG DAN GHALI MEREDAH
TUJUH LAUTAN. Persidangan Antarabangsa Manuskrip Melayu 2019, Kuala Lumpur.

Abdul Malik, M. (2022, 24 Mac). Kapal Mendam Berahi dibina semula. Harian Metro.

Srikandi. (2013, 19 Mei). Flor de la Mar.


PBAKL2023: The Patriots dan Ahli Akademik

Pada tahun lepas, kami berbesar hati menerima kehadiran dua sarjana tanah air yang tak perlu diperkenalkan lagi, yang sudi berkunjung ke teratak reruai kami.

Dua tokoh dalam gambar ini ialah Profesor Datuk Dr Ahmad Murad Merican, yang merupakan Profesor Sejarah Sosial dan Intelektual Institut Pemikiran dan Ketamadunan Islam, Universiti Islam Antarabangsa Malaysia dan Dr Azmi Ariffin, pensyarah sejarah dari USM yang lantang bersuara apa-apa isu sejarah Malaysia yang semasa.

Tahun ini, kami amatlah beruntung apabila seorang lagi sarjana dunia sejarah dan arkeologi negara, Dr Nasha Roziadi Khaw yang sudi untuk semeja dan seforum dengan penulis-penulis kami seperti Ayman Rashdan Wong,  Zamir Mohyedin dan  Ahmad Faezal, berbicara soal KEBANGKITAN dan KEJATUHAN TAMADUN.

Kami berharap PBAKL 2023 yang berbaki hanya 1 HARI SAHAJA ini, adalah medan untuk kami menjalinkan hubungan dengan lebih banyak sarjana dari pelbagai latar belakang bidang, dalam usaha kami merakyatkan ilmu untuk masyarakat!


Kapal Purba Tertanam Dalam Pasir Dan Lumpur Diselamatkan Kerajaan Belanda

Setiap kapal yang karam di lautan dunia mengandungi pelbagai kisah tersendiri. Titanic dianggap simbol kesombongan manusia yang menyangka dapat mengatasi kekuatan Dia dengan membina kapal yang tidak boleh ditenggelamkan. Bagi Amsterdam pula, ia membawa kisah apa yang hilang sekian lama akan ditemui semula.

Kapal Amsterdam merupakan sebuah kapal kargo yang diperbuat daripada kayu oak dan menjadi kebanggaan industri perkapalan Belanda pada abad ke-18. Ia diterajui oleh nakhoda Willem Klump, 33, seorang kapten muda tapi kaya dengan pengalaman maritim. Beliau biasanya dibantu oleh 240 orang kelasi bagi memastikan pelayaran kapal berjalan lancar.

Melihat kepada asal-usulnya itu, tidak terkejut yang mengusahakan pembinaannya ialah Syarikat Hindia Timur Belanda (VOC). Bersesuaian dengan peranannya sebagai kapal dagang, ia dapat menempuh pelayaran jauh dari Eropah ke Asia dan membawa kargo berharga seperti rempah-ratus, emas dan tekstil.

Memandangkan tempoh perjalanan yang lama iaitu lapan bulan, Amsterdam turut mempunyai kapasiti simpanan makanan mencukupi tanpa mengorbankan ruang untuk kargo berharga. Amsterdam memulakan pelayaran sulungnya pada 15-19 November 1748 dan berjaya tiba di Betawi di Pulau Jawa tanpa sebarang masalah.

Bagaimanapun, semasa dalam perjalanan pulang ke Belanda, rombongan Amsterdam seramai 335 orang dilanda wabak demam kuning. Ini mengakibatkan ramai orang menderita dan ma.ti akibat penyakit tersebut. Di sebalik cubaan tersebut, Klump berjaya memastikan kapal berlayar dengan lancar semasa perjalanan tersebut.

Tetapi, nasib ma.la.ng menimpa Amsterdam pada 26 Januari 1749 semasa berlayar merentasi Selat Inggeris. Kapal itu dibadai ribut yang dahsyat selama beberapa hari yang mengakibatkan ia karam dan tertanam di bawah timbunan pasir dan lumpur di Teluk Bulverhythe, St. Leonards-on-sea. Kesemua kargo bernilai itu tidak lagi disaksikan dunia selama beberapa abad sehingga tahun 1969.

Selama beberapa abad, penduduk tempatan yang menetap sekitar Hastings tahu tentang khabar angin sebuah kapal yang karam dan tertanam dalam timbunan pasir di situ. Jika bernasib baik, ada penduduk yang menemui barang berharga tidak jauh dari lokasi kapal.

Tetapi sekiranya penjarah mahu mendapatkan semua artifak di situ, mereka sedar ia merupakan kerja sia-sia. Ini kerana kerja-kerja mengalihkan timbunan pasir dan lumpur dijangka akan mengambil masa lama. Selain itu, mereka juga memerlukan kos kewangan yang tinggi untuk menjayakan usaha berkenaan.

Oleh sebab itulah, apabila Yayasan Kapal VOC Amsterdam melaksanakan kerja ekskavasi di tapak kapal berkenaan dari 1984 hingga 1986, kebanyakan artifak berharga masih ada di situ dan dalam keadaan yang baik. Begitupun, pihak yayasan tidak mahu mengambil risiko walaupun ia tertanam dalam pasir sejauh lapan meter.

Kerangka besi dipasang pada badan kapal bagi mengekalkan keutuhannya. Selain itu, mereka turut memasang kamera berhampiran lokasi kapal untuk tujuan keselamatan. Kebetulan pula, lokasi kapal berkenaan terletak dalam lokasi sama sebuah hutan Zaman Gangsa yang diberi status kawasan warisan oleh pihak berkuasa UK. Ini bermakna semua aset berstatus warisan di kawasan berkenaan akan dipantau pihak berkuasa termasuk lokasi ban.gk.ai kapal Amsterdam.

Semasa kerja ekskavasi sedang berjalan, pihak yayasan turut menggerakkan projek membina replika kapal di Lelystad. Pada tahun 1990, replika kapal berkenaan dibawa berlayar kembali ke Amsterdam. Ia kini berlabuh tidak jauh dari Muzium Maritim Belanda dengan pameran artifak kapal ditempatkan di situ. Sebahagian artifak Amsterdam turut ditempatkan di Muzium Ban.gk.ai Kapal di Hastings.

Pihak muzium sedang mengumpul dana untuk menjayakan usaha ekskavasi kapal dan menempatkannya sebagai bahan pameran. Sekiranya ia dapat direalisasikan, ini boleh membantu pasukan penyelidik untuk menghasilkan pameran serupa dengan muzium-muzium maritim yang menempatkan kapal Sweden Vasa atau Mary Rose (England).


Kebangkitan Dan Kejatuhan Kuasa Dunia

Sejarah manusia ialah sejarah kejatuhan dan kebangkitan tamadun. Dan telah menjadi lumrah atau hukum tabii, kuasa yang mendominasi dunia (“world power”) berubah-ubah. Dalam 200 tahun yang lalu sahaja, kita telah mengalami Pax Britanica (1815 hingga 1914) dan Pax Americana (sejak 1945) yang masing-masing didominasi oleh UK dan US. Dan ada yang kata, dunia kita sedang menuju ke Pax Sinica (didominasi oleh China).

Fenomena peralihan kuasa (“power shift”) berlaku di luar jangkaan manusia biasa. Siapa sangka Turki Uthmaniyyah yang pernah mengetuk pintu Eropah di Vienna akhirnya menjadi “Sick Man of Europe” yang dilapah oleh kuasa-kuasa Eropah? Sweden yang nampak “harmless” hari ini pernah seketika mendominasi utara Eropah, sebelum disingkirkan dari pentas politik dunia oleh Russia dalam Great Northern War (1700-1721). Siapa sangka Austria itu dulu empayar?

31 tahun yang lalu (1987), seorang sarjana US bernama Paul Kennedy telah menerbitkan buku berjudul “The Rise and Fall of the Great Powers”. Hasil daripada penelitian kebangkitan dan kejatuhan kuasa-kuasa dunia dari 1500 hingga 1987, Kennedy sangat yakin bahawa US akan jatuh atas faktor “overstretch” atau kehausan sumber ekonomi akibat perbelanjaan ketenteraan yang melampau. Namun tak sampai 4 tahun bukunya diterbit, Perang Dingin tamat dan US muncul menjadi kuasa unipolar. Jadi, masih awal lagi untuk kita kata hegemoni US tamat pada era Trump.

Kuasa yang pernah jatuh juga boleh bangkit semula, bagai phoenix yang bangkit dari abu. Jepun bangkit dari kekalahan Perang Dunia Kedua pada 1945. Dengan hanya mengambil masa 23 tahun, Jepun sekali lagi mengancam US dengan menjadi ekonomi kapitalis kedua besar di dunia selepas US. Siapa sangka China yang menggelar diri sebagai “Son of Heaven” akan jatuh menjadi “Sick Man of Asia”, dan siapa pula sangka ia dapat bangkit semula dan mencabar US pada abad ke-21?

Umat Islam dulu ialah watak utama dalam pertarungan kuasa politik dunia (“great power politics”), hari ini tinggal menjadi watak sampingan atau watak bantuan. Inilah umat yang pernah menundukkan Parsi dan Rum Timur/Byzantium, umat yang digeruni oleh Eropah dengan nama-nama Umayyah, Ayyubiyyah dan Uthmaniyyah. Persoalannya, adakah kita akan kekal menjadi lemah sehingga kemunculan Imam Mahdi pada akhir zaman, atau kita akan mengalami “renaissance” dan bangkit semula? Dan jika ya, bagaimana?


Kesilapan Kecil Seorang Jurucakap Kerajaan, Punca Rejim Jerman Timur Runtuh

Semalam, merupakan hari ulangtahun ke-30 Tembok Berlin diruntuhkan, menjadi punca kejatuhan rejim Jerman Timur dan penyatuan semula Jerman pada tahun 1990.

Semuanya bermula dengan satu kesilapan kecil.

Sebelum itu eloklah kita cerita bagaimana tembok ini didirikan pada mulanya.

Selepas Perang Dunia Kedua tamat, Jerman ditakluk Kuasa Berikat dan dibahagi kepada empat.

Bahagian UK, AS dan Perancis membentuk Jerman Barat, dan Timur dikuasai oleh Soviet, membentuk Jerman Timur.

Begitu juga dengan ibu negara Jerman – Berlin, dibahagi kepada empat juga. Ketiga bahagian kuasa Berikat membentuk Berlin Barat, sementara di Timur menjadi Berlin Timur.

Selepas pembahagian tersebut, pihak Soviet melakukan “blockade” ke atas Berlin Barat, menyebabkan seluruh kawasan tersebut terkepung dari 24 Jun 1948 hingga 12 Mei 1949.

Tentera Berikat mengambil risiko melalui wilayah yang dikuasai Soviet untuk menghantar bantuan penting seperti makanan, ubat-ubatan dan peralatan membaiki bangunan serta petroleum untuk tenaga.

Ia kerana pengumuman tentera Berikat untuk menggunakan matawang Deutchmark sebagai matawang baru di seluruh Jerman Barat yang disokong oleh Amerika.

Selepas pembentukan dua negara Jerman serta Soviet membenarkan tiga laluan koridor dari Berlin Barat ke Jerman Barat, sempadan dua negara ini mula dibentuk pada 1949.

Pun begitu, orang dari Berlin Timur berhijrah ke Berlin Barat tanpa halangan, menyebabkan ramai warga Jerman Timur melarikan diri ke Barat.

Salah seorangnya ialah Conrad Schumann, seorang tentera Jerman Timur yang berpaling tadah dengan melarikan diri ke Barat.

Tembok Berlin mula dibina pada 13 Ogos 1961 dan memisahkan keluarga, sahabat, serta banyak hubungan terputus akibat pembinaan tembok ini.

Tembok ini dalam jargon rejim Jerman Timur sebagai Antifaschistischer Schutzwall, atau Tembok Perlindungan Anti Fasis.

Tembok ini berdiri di tengah bandaraya Berlin selama 28 tahun.

Segalanya bermula dari dasar glasnost dan perestroika yang dilaksanakan oleh pemimpin Soviet, Mikhail Gorbachev.

Glasnost bermaksud ‘keterbukaan’, sementara perestroika bermaksud ‘perubahan’.

Gorbachev mahu mengubah ekonomi Soviet yang selama ini tidak berkembang dengan melakukan perubahan terutamanya dalam ekonomi dengan membenarkan pasaran bebas dengan kawalan kerajaan komunis (sesuatu yang kemudiannya ditiru Republik Rakyat China dan berjaya lakukannya).

Pada tahun 1988, Presiden AS, Ronald Reagan melawat Berlin Barat. Dalam ucapannya, beliau mencabar Gorbachev untuk “runtuhkan tembok” jika benar mahukan glasnost dan perestroika berjaya.

Pada April 1989, Czechoslovakia dan Hungary mencabut pagar elektrik yang bersempadan dengan Austria, seterusnya menyebabkan orang dari blok komunis memasuki blok Barat melalui Austria.

Melihat pada itu, ramai warga Jerman Timur membanjiri kedutaan Jerman Barat di Prague, sehingga Menteri Luar Jerman Barat Hans Genscher mendesak Timur melonggarkan sempadan.

Masalah utama Jerman Barat dan Timur sebenarnya ialah berkenaan isu hutang Timur kepada Barat.

Sementara Czechoslovakia berjaya melunaskan hutang kepada Jerman Barat, Jerman Timur gagal. Ini menyebabkan ahli politik di Barat menggunakan ini sebagai peluang populis untuk kempen pilihan raya.

Dalam buku Dunia Tanpa Tembok tulisan Ayman Rashdan Wong terbitan The Patriots, ada menceritakan bagaimana Canselor Jerman Barat Helmut Kohl untuk memujuk semua kuasa besar Eropah untuk menyelesaikan isu tentang Jerman Timur ini.

Selepas demonstrasi besar-besaran yang bermula di Leipzig, seminggu sebelum peristiwa ini, kerajaan Jerman Timur didesak kuasa besar untuk melonggarkan sempadan seperti Czechoslovakia, atau Jerman Barat menekan lagi berkenaan isu hutang.

Akhirnya pada 9 November 1989, jurucakap kerajaan Jerman Timur, Günter Schabowski, mengeluarkan kenyataan yang beliau tersilap baca.

Kesilapan beliau mengakibatkan Tembok Berlin sudah tiada maknanya, dan bermulalah runtuhnya kerajaan Jerman Timur.

Seorang pegawai bernama Gerhard Lauter diarahkan untuk mendraf ucapan Schabowski. Lauter telahpun menulis bahawa undang-undang baru akan berkuatkuasa pada hari esok, dimana warga Jerman Timur boleh memohon passport baru itu di pejabat imigresen mulai 10 November 1989.

Tetapi apabila wartawan bertanya kembali tentang bila undang-undang baru ini bermula, Schabowski yang tidak membaca draf yang ditulis Lauter dengan betul, mengumumkannya “serta-merta”.

Laporan itu disiarkan secara langsung di kaca TV Jerman Timur, menyebabkan ribuan rakyat terus berjalan menuju ke sempadan di Checkpoint Charlie.

Tentera Jerman Timur keliru kerana mereka mendapat arahan surat pekeliling menurut apa yang didraf Lautner, tetapi apabila sudah ratusan ribu warga Berlin Timur mula mengasak pos kawalan tersebut mengakibatkan tentera Jerman Timur hilang kawalan dan akhirnya hanya membiarkan sahaja rakyat Jerman Timur ke Berlin Barat.

Pada 3 Oktober 1990, kedua Jerman disatukan dan kerajaan Jerman Timur sudah tidak wujud lagi. Tembok Berlin, yang menjadi mercu tanda Perang Dingin antara dua blok kuasa besar dunia telah diruntuhkan.

Lagu dari kumpulan Scorpions, Wind of Change yang menceritakan sejarah tembok ini.

Artikel dikirimkan oleh Pop Pelangi untuk The Patriots.

RUJUKAN:

The mistake that toppled the Berlin Wall. https://youtu.be/Mn4VDwaV-oo


Kenapa Rakyat China Enggan Membantu Bila Ada Kemalangan?

Kebiasaannya, apabila kita melihat sesuatu musibah seperti kemalangan, bantuan akan dihulur mengikut kemampuan masing-masing. Tetapi jika anda di China dan mengalami kemalangan, percayalah tiada siapa akan membantu anda.

Sebabnya mudah, mereka bimbang akan dituduh sebagai punca kemalangan terutama membabitkan golongan warga emas. Jika anda membantu mereka termasuk menghantar mangsa ke hospital, ia ibarat manifestasi pengakuan kesalahan anda terhadap kemalangan yang dialami si polan itu. Silap haribulan, kena bayar ganti rugi yang boleh saja mencecah ribuan ringgit terutama dari segi kos perubatan.

Antara yang terkena ialah seorang lelaki bernama Peng Yu. Pada 2006, seorang wanita berstatus warga emas bernama Xu Shoulan jatuh dari bas dan mengalami kecederaan patah femur. Apabila kejadian itu dilihat Yu, dia menghantar wanita itu ke hospital dan mengeluarkan belanja 200 yuan (RM132.53) untuk kos perubatan.

Malangnya, semua itu berubah apabila doktor yang merawat Shoulan mendapati dia perlu menjalani pembedahan penggantian femur. Lantas, dia bertegas mahukan Yu membayar kos pembedahan tetapi cubaannya itu ditolak. Tetapi Shoulan bertegas kos tersebut ditanggungnya atas alasan: dia (Yu) punca kemalangan yang dialaminya.

Lantas, wanita itu menyamannya di mahkamah. Selepas mendengar hujah kedua-dua belah pihak, hakim memutuskan Yu perlu membayar ganti rugi yang ditetapkan mahkamah. Dalam penghakimannya, hakim menyifatkan satu-satunya sebab orang mahu membantu apabila berlaku kemalangan ialah orang tersebut merupakan pelakunya.

Dalam satu kes yang lain pada 2013, seorang wanita bernama Wang Lan sedang menaiki bas apabila melihat seorang wanita tua terjatuh dari bas. Wanita dari Liaoning itu segera membantunya termasuk menghubungi keluarganya dan membawa wanita itu ke hospital. Lan juga bertanggungjawab membiayai kos perubatannya sebanyak 200 yuan (RM132.53).

Tidak lama selepas itu, dia diberitahu wanita tua itu mahu menyamannya atas alasan dia (Lan) pencetus kemalangan yang dialaminya. Lantas, wanita itu mahu menuntut ganti rugi sekitar 40,000 yuan (RM26,510).

Tetapi tidak seperti Yu, Lan bernasib baik selepas peguamnya berjaya mendapatkan akses rakaman pengangkutan awam semasa insiden itu berlaku. Apabila ia disiarkan di mahkamah, nyatalah dia bukan punca kemalangan seperti didakwa. Itu sudah cukup untuk Lan mengatasi saman yang dikemukakan tetapi sedikit-sebanyak memberi kesan kepadanya untuk berlaku baik kepada orang lain selepas itu.

Ini lebih merenyahkan jika anda berstatus warga asing di China. Pada mereka, orang asing sentiasa dianggap bersalah walaupun tidak menjadi punca perdebatan atau pergaduhan dengan warga tempatan. Pendek kata, kalau ada insiden di mana ada orang asing, maka si polan itu yang patut dipersalahkan.

RUJUKAN

Mata Licon, F. (2017, 15 Mei). 4/31: Why people won’t normally help you in an accident in China?. Medium.


Kata Pinjaman Portugis Dalam Bahasa Melayu

Bahasa Portugis bukan sahaja menjadi bahasa rasmi di Portugal malahan di negara Brazil, Amerika Selatan. Bahasa Portugis merupakan bahasa kelapan besar yang dituturkan di dunia dan ketiga besar di Eropah. Antara negara yang penduduknya turut menuturkan bahasa Portugis ialah Angola, Mozambique, Guinea-Bissau dan Cabo Verde.

Hal ini berlaku disebabkan Portugal merupakan antara kuasa penjajah Eropah yang giat meneroka laut dan meluaskan tanah jajahannya di dunia ini. Bahasa Portugis juga dituturkan oleh sebilangan penduduk di Malaysia khususnya komuniti berketurunan Portugis di negeri Melaka.

Sifat bahasa Melayu yang mudah menerima pengaruh bahasa asing dikenali sebagai sifat dinamik. Kedinamikan ini membolehkan bahasa Melayu terus berkembang sehingga kini. Peminjaman bahasa asing secara tidak langsung telah memperkayakan kosa kata bahasa Melayu.

Peminjaman bahasa biasanya berlaku disebabkan oleh pertembungan budaya atau tamadun. Pertembungan terbabit boleh berlaku melalui pelbagai cara antaranya ialah kegiatan perniagaan dan perdagangan, peperangan dan penjajahan, penghijrahan, persahabatan, pendidikan dan penyebaran agama. Dalam hal ini, pengaruh bahasa Portugis terhadap bahasa Melayu adalah disebabkan oleh peperangan dan penjajahan.

Pertembungan budaya yang membabitkan penyebaran agama tidak begitu memainkan peranan yang besar dalam mempengaruhi bahasa Melayu. Hal ini kerana perkataan dan konsep berkaitan agama yang berkait rapat dengan orang Melayu seperti neraka, syurga, pahala, dosa, halal, haram, nabi dan rasul kebanyakannya berasal daripada bahasa Sanskrit dan Arab.

Walaupun wujud kata pinjaman Portugis yang berkaitan agama seperti igreja (gereja) dan padre (paderi) namun ia tidak berkaitan dengan orang Melayu yang majoritinya penganut agama Islam. Perkataan terbabit dipinjam disebabkan wujudnya komuniti beragama Kristian di Melaka selepas tahun 1511.

Komuniti Kristian pertama terbentuk di Melaka apabila lelaki berbangsa Portugis mengahwini perempuan berstatus hamba atau anak negeri yang sudah memeluk agama Kristian. Anak negeri ini berkemungkinan orang Jawa atau Batak atau kaum selain Melayu yang bukan beragama Islam.

Bilangan yang memeluk agama Kristian hanyalah kecil. Hal ini kerana pada tahun 1532 hanya 75 orang sahaja yang memeluk agama Kristian. Menjelang awal abad ke-17, bilangan terbabit bertambah sehingga 7 000 orang. Daripada jumlah tersebut, 2 200 orang adalah bermazhab Katolik. Oleh sebab itu, bahasa Melayu memerlukan perkataan baharu bagi menjelaskan kewujudan komuniti Kristian terbabit yang ternyata berbeza agama dan budaya dengan orang tempatan Melaka khususnya kaum Melayu.

Penjajahan Portugis di negeri Melaka selama 130 tahun yang bermula pada tahun 1511 sehingga 1641 membolehkan bahasa Portugis mempengaruhi bahasa Melayu dalam bidang seperti pertahanan, jawatan dan pangkat, perkakas dan bahagian rumah serta makanan.

Sepanjang tempoh terbabit, dianggarkan antara 400 hingga 600 kata pinjaman Portugis terdapat dalam bahasa Melayu. Penyebaran kata pinjaman Portugis turut disumbang oleh penduduk Melaka yang bukan Melayu. Hal ini kerana masyarakat pelbagai kaum di Melaka masih berinteraksi menggunakan bahasa Melayu walaupun dijajah oleh Portugis. Penyebaran ini akhirnya telah menambahkan lagi perbendaharaan kata bahasa Melayu.

Prof. Emeritus Datuk Dr. Ahmat Adam dan Dr. Tan Raan Haan dalam satu diskusi bertajuk “Pengaruh Portugis dalam Perkembangan Bahasa dan Sastera Melayu” yang dianjurkan oleh Melaka In Fact pada 7 Mac 2020 telah menyenaraikan kata pinjaman Portugis dalam bahasa Melayu yang melibatkan pelbagai bidang. Kata pinjaman terbabit ialah:

Selain itu, terdapat juga beberapa lagi kata pinjaman Portugis dalam bahasa Melayu. Kata pinjaman terbabit adalah seperti berikut:

Penjajahan Portugis selama 130 tahun di Melaka turut memberikan kesan kepada bahasa Portugis. Hal ini kerana terdapat beberapa perkataan bahasa Melayu telah mempengaruhi atau meresap masuk ke dalam perbendaharaan kata bahasa Portugis. Antara perkataan terbabit ialah:

Terdapat juga perkataan bahasa Melayu dalam perbendaharaan kata bahasa Portugis yang berunsur prejudis seperti perkataan bandarra yang bermaksud kaki lepak atau pelahu dan bandaheira bermaksud perangai jelek. Kedua-dua perkataan terbabit berasal daripada perkataan bendahara.

Pihak Portugis mengambil perkataan bendahara bagi memberi maksud yang buruk disebabkan pengalaman Diego Lopes de Sequeira dengan Bendahara Tun Mutahir pada tahun 1509.

Menurut sejarah, Sultan Mahmud Shah dan Bendahara Tun Mutahir bersetuju untuk membunuh Diego Lopes de Sequeira dan pengikut-pengikutnya dalam satu majlis makan malam selepas mendengar kata-kata para pedagang Islam dari Jawa dan Gujerat mengenai niat sebenar Portugis yang mahu menguasai perdagangan dan kerajaan Melaka.

Diego Lopes de Sequeira berjaya melarikan diri dan menuju ke Goa, India selepas diberitahu oleh seorang wanita Parsi mengenai rancangan sultan dan bendahara. Walau bagaimanapun, Rui de Araujo dan 19 anak kapal Portugis telah ditahan.

Bagi pihak Portugis, tindakan Bendahara Tun Mutahir dan Sultan Mahmud Shah terbabit sebagai perbuatan khianat kerana cuba mencetuskan konflik dengan pihak Portugis yang mahu datang berdagang. Pengalaman buruk terbabit telah menyebabkan perkataan bendahara diberikan maksud yang negatif dalam bahasa Portugis.

Wujud juga polemik kata pinjaman bahasa Portugis dalam bahasa Melayu. Hal ini berlaku apabila beberapa kata bahasa Portugis yang boleh dipertikaikan jalur pinjamannya. Sebagai contoh, kata mangga (BM) yang dipinjam daripada bahasa Portugis, iaitu manga. Menurut Nathesan (2015: 143), kata manga (BP) berasal daripada bahasa Tamil, iaitu manggai. Justeru itu, kata manga itu sendiri bukanlah berasal usul daripada bahasa Portugis.

Begitu juga dengan kata lampu (BM) yang dikatakan bukan berasal daripada kata bahasa Portugis, iaitu lampada. Sebaliknya bahasa Belanda, iaitu lamp yang sama dengan bahasa Inggeris. Menurut Nathesan (2015: 144), berkemungkinan kata lampada (BP) berasal daripada bahasa Jerman.

Beliau turut memberikan kesimpulan bahawa kata lampu (BM) lebih tepat berasal daripada bahasa Portugis berbanding bahasa Belanda, memandangkan Portugal lebih awal datang ke Asia Tenggara, berinteraksi dengan orang tempatan dan melakukan penaklukkan berbanding Belanda yang datang kemudian.

Kata-kata pinjaman dibawah turut dipertikaikan jalur peminjamannya sama ada berasal daripada bahasa Portugis atau bahasa Inggeris.

Jawapan bagi masalah jalur peminjaman harus dirujuk kembali sejarah penjajahan kuasa-kuasa Barat. Portugal merupakan kuasa penjajah Barat terawal yang tiba di Asia Tenggara. Maka sudah tentu kata-kata asing Barat yang wujud dalam bahasa Melayu adalah berasal dari bahasa Portugis sebelum pengaruh Belanda dan Inggeris yang lebih kemudian. Namun asal usul kata bahasa Portugis yang sudah sedia wujud dalam bahasa tersebut masih boleh dipertikai. Bahasa Portugis juga meminjam kata-kata dari bahasa lain di Eropah seperti Perancis dan Jerman, malahan dari benua Asia seperti bahasa Tamil dan Melayu.

Secara kesimpulan, pengaruh bahasa Portugis telah memperkayakan lagi perbendaharaan kata dalam bahasa Melayu. Peminjaman kata ini amat penting bagi mengungkapkan perkara atau bidang baharu yang selama ini tidak ada dalam bahasa Melayu. Walaupun kata pinjaman bahasa Portugis tidak begitu banyak dalam bahasa Melayu, namun bahasa terbabit tetap telah memberikan sumbangan yang signifikan terhadap perkembangan bahasa Melayu.

RUJUKAN:

Ahmat Adam & Tan Raan Haan. 2020. Pengaruh Portugis dalam perkembangan bahasa dan sastera Melayu. Anjuran Melaka In Fact. Melaka, 7 Mac.

Mohd Nor Azan bin Abdullah & Mohd Yusof bin Abdullah. 2018. Kosa kata Indo-Eropah, Semitik, Sino-Tibet dan Darvidien dalam internasionalisasi bahasa Melayu sebagai bahasa utama dunia di Alam Malaynesia. Jurnal Kesidang 3: 23-32.

Nathesan. 2015. Etimologi Bahasa Melayu. Kuala Lumpur: Dewan Bahasa dan Pustaka.

Artikel dikirimkan oleh Zulfiqar bin Mohd Yusof untuk The Patriots.


Masih Wujudkah Lagi Mafia Di Amerika?

“Say hello to my little friends!” — Tony Montana

Jika kalian dapat mengagak dari mana datangnya dialog yang pernah popular ini, bermakna anda pasti pernah menonton filem Scarface, sebuah filem yang diinspirasikan dari kisah hidup ketua kumpulan mafia Itali-Amerika. Al Capone, dan dilakonkan oleh Al Pacino.

Mafia Amerika merupakan rangkaian organisasi jen4yah terancang Itali-Amerika yang beroperasi di seluruh bandar-bandar besat di Amerika Syarikat, terutamanya di New York dan Chicago, kebangkitan mereka bermula dengan kejayaan dalam aktiviti perdagangan minuman keras haram pada zaman Prohibition Era di tahun 1920-an.

Walaupun pergerakannya hanya di dalam Amerika Syarikat, struktur ini 100% dipengaruhi oleh budaya pendatang Itali, ini termasuklah nama alternatifnya di mana kumpulan mafia Amerika dikenali sebagai Sicilian Mafia atau La Cosa Nostra.

Selepas Prohibition Era berlalu, kumpulan-kumpulan Mafia mula beralih kepada gerakan perniagaan jen4yah yang lain, dari penyeludupan d4dah hingga ke perjudian haram, sementara itu mereka turut menyusup ke dalam kesatuan pekerja dan ada yang membuka perniagaan yang sah seperti kontraktor pembinaan dan industri butik fesyen pakaian di New York.

Tindakan jen4yah Mafia yang kejam, ritual sulit dan tokoh terkenal seperti Al Capone dan John Gotti telah menarik minat orang ramai hingga ia pernah menjadi sebahagian daripada budaya pop.

Selama akhir abad ke-20, kerajaan menggunakan undang-undang anti-pemerasan untuk mensabitkan dakwaan terhadap ketua gerombolan yang berpangkat tinggi bagi melemahkan Mafia. Walau bagaimanapun, budaya mafia masih terus hidup hingga hari ini di Amerika Syarikat.

Penghijrahan dan Prohibition Era

Semasa akhir abad ke-19 dan awal abad ke-20, gelombang penghijrahan orang Itali yang kebanyakannya adalah para petani, karyawan dan buruh tidak mahir, tiba dalam jumlah yang besar secara berturut+turut di Amerika Syarikat dengan harapan dapat mengambil sedikit peluang dan manfaat ekonomi yang lebih baik dinikmati oleh Amerika.

Di Bandar New York sahaja, bilangan orang Itali meningkat dari 20,000 hingga 250,000 antara tahun 1880 dan 1890, dan pada tahun 1910, jumlah itu meningkat kepada 500,000 pendatang dan generasi pertama Amerika Itali, atau satu per sepuluh dari penduduk bandar.

Sebilangan besar golongan pendatang ini adalah patuh kepada undang-undang, tetapi, seperti kebanyakan kumpulan masyarakat yang lain, sebahagiannya adalah penjen4yah yang membentuk geng kejiranan mereka sendiri, adakalanya berlaku pergadvhan sesama mereka hingga ada yang samada menjadi pem4ngsa mahupun menjadi m4ngsa mereka dalam komuniti mereka sendiri.

Semasa zaman Prohibition Era pada tahun 1920-an, ketika Pindaan ke-18 pada Perlembagaan Amerika Syarikat melarang penjualan, pembuatan dan pengangkutan minuman beralkohol, geng Itali-Amerika (bersama dengan kumpulan etnik lain) menyertai perniagaan minuman keras secara haram yang berkembang pesat dan secara tidak langsung membentuk diri mereka dari sekumpulan pendatang asing kepada perusahaan jen4yah yang canggih, mahir dalam penyeludupan, penggubahan wang haram dan merasuah pihak berkuasa.

Sepanjang tempoh itu, Mafia Sicily di Itali, yang telah berkembang sejak sekurang-kurangnya pertengahan abad ke-19, diper4ngi oleh rejim F4sis Benito Mussolini (1883-1945). Beberapa anggota mafia Sicily melarikan diri ke Amerika Syarikat, di mana mereka terlibat dalam aktiviti penyeludupan dan menjadi sebahagian daripada Mafia Amerika yang sedang tumbuh bagai cendawan.

Mafia Amerika Syarikat dan Sicily adalah dua entiti yang berbeza, walaupun mafia di Amerika menyerap banyak pengaruh tradisi mafia Itali, termasuklah omerta, kod sumpah dan kerahsiaan yang sangat penting yang melarang sebarang kerjasama dengan pihak berkuasa pemerintah.

Mafia Amerika Yang Lebih Tersusun

Pada akhir 1920-an, perebutan kuasa berd4rah yang dikenali sebagai P3rang Castellammarese tercetus antara dua kumpulan jen4yah Itali-Amerika terbesar di New York City. Pada tahun 1931, setelah kumpulan yang diketuai oleh ketua mafia kelahiran Sicily, Salvatore Maranzano (1886-1931) berkuasa, dia mengisytiharkan dirinya sendiri sebagai “capo di tutti capi,” atau ketua segala ketua di New York.

Tidak berpuas hati dengan rampasan kuasa yang dilakukan Maranzano, seorang g4ngster yang semakin terkenal bernama Lucky Luciano (1897-1962) telah membvnuhnya pada tahun yang sama.

Luciano kemudian mendalangi pembentukan sebuah organisasi pusat yang dikenali sebagai The Comission untuk berfungsi sebagai lembaga pengarah kebangsaan bagi rangkaian mafia Amerika, yang pada masa itu terdiri daripada sekurang-kurangnya 20 keluarga penjen4yah di seluruh negara.

New York, yang telah menjadi ibu kota jen4yah terancang Amerika, telah dibahagikan kepada lima keluarga utama Mafia; di mana-mana sahaja Mafia beroperasi, hanya ada satu keluarga jen4yah di setiap bandar. Peranan The Comission adalah untuk menetapkan dasar dan menjadi orang tengah dalam sebarang perselisihan yang berlaku di antara keluarga-keluarga mafia.

Setiap satu dari lima keluarga mafia di New York mendapat undi The Comission ketika dibentuk, sementara ketua keluarga mafia di Chicago dan Buffalo juga masing-masing mendapat satu undi.

Hierarki dan Ritual

Biasanya, setiap keluarga Mafia Amerika diatur di sekitar hierarki yang diketuai oleh bos yang memerintah dengan kuasa autokratik yang tidak boleh dipersoalkan dan menerima bahagian dari setiap operasi yang menghasilkan wang di mana ia dilakukan oleh mana-mana anggota keluarganya.

Kedudukan kedua di bawah bos digelar sebagai capos atau kapten, yang masing-masing akan mengawal satu kru dengan 10 anggota atau “tentera” (orang yang telah “dibuat,” atau diserap ke dalam keluarga). Setiap keluarga juga mempunyai consigliere, atau difensore civico, yang bertindak sebagai penasihat dan ombudsman.

Di bahagian bawah rantaian ini adalah sekutu atau rakan sejen4yah, iaitu orang yang bekerja atau berniaga dengan keluarga mafia tetapi bukan ahli penuh.

Menjadi anggota rasmi keluarga Mafia secara tradisinya melibatkan upacara permulaan di mana seseorang mesti melakukan upacara sumpah seperti men0reh jarinya dengan pisau untuk mengambil d4rah dan memegang gambar Patron Saint yang sedang dibakar sambil mengangkat lafaz sumpah setia.

Memiliki d4rah warisan keturunan Itali adalah prasyarat bagi setiap induktif (walaupun beberapa keluarga jen4yah memerlukan keturunan seperti itu hanya dari belah bapa) dan bagi seorang lelaki pula, walaupun tidak selalu diamalkan, mereka harus melakukan pembvnuhan sebelum mereka boleh diiktiraf sebagai ahli keluarga mafia.

Menjadi seorang anggota Mafia bermaksud sebagai komitmen seumur hidup dan setiap anggota mafia harus bersumpah untuk mematuhi kod omerta, kod kesetiaan dan kerahsiaan yang sangat penting. Mafia juga diharapkan mematuhi peraturan lain, seperti tidak meny3rang antara satu sama lain dan tidak berlaku curang dengan teman wanita atau isteri anggota lain.

Penguasaan Mafia abad ke-20

Dengan penamatan Prohibition Era pada tahun 1933, Mafia bergerak diluar jangkauan batasan dan terlibat dalam berbagai kegiatan dunia bawah tanah dari perjudian haram hingga menjadi pemberi pinjaman atau lintah darat dan hinggalah ke sektor pelacvran.

Mafia juga melebarkan sayapnya ke dalam kesatuan pekerja dan perniagaan yang sah, termasuk pembinaan, pengumpulan sampah, trak, restoran dan kelab malam dan industri pakaian New York, dan meraih keuntungan besar melalui sogokan dan menerima wang perlindungan.

Instrumen kejayaan Mafia adalah keupayaannya untuk menyuap penjawat awam dan taikun perniagaan yang korup, bersama dengan saksi dan juri yang disuap dalam perbicaraan kes melibatkan anggota mafia di mahkamah.

Pada pertengahan abad ke-20, terdapat 24 keluarga jen4yah yang diketahui di Amerika Syarikat yang terdiri daripada kira-kira 5,000 anggota penuh dan ribuan rakan sekutu di seluruh negara.

Sebelum tahun 1960-an, beberapa pemimpin kerajaan, termasuk Pengarah FBI, J. Edgar Hoover, menyuarakan keraguan tentang kewujudan rangkaian jen4yah teratur Itali-Amerika dan sebaliknya menyarankan agar geng-geng jen4yah beroperasi secara sah di peringkat tempatan. Akibatnya, agensi penguatkuasaan undang-undang membuka sedikit jalan untuk menghentikan kebangkitan Mafia dalam tempoh ini.

Kejatuhan Mafia

Pada tahun 1970, Kongres meluluskan Racketeer Influenced and Corrupt Organisations (RICO) Act, yang terbukti menjadi senjat4 yang kuat dalam p3rang kerajaan terhadap Mafia, kerana ia membenarkan para pendakwa untuk memburu keluarga mafia dan sumber pendapatan mereka, samada yang sah mahu pun yang haram.

Selama tahun 1980-an dan 1990-an, undang-undang RICO digunakan untuk mendakwa ramai g4ngster yang berperingkat tinggi. Beberapa orang anggota mafia yang menghadapi hukuman penjara yang panjang bertindak melanggar kod omerta yang dahulu dianggap suci dengan memberi keterangan sebagai saksi terhadap sesama gerombolan mereka sebagai tukaran untuk mereka mendapat tempat dalam program perlindungan saksi kerajaan persekutuan.

Pada masa yang sama, keanggotaan Mafia menurun setelah kawasan kejiranan Itali-Amerika, yang pernah menjadi tempat rekrut yang lazimnya melahirkan tokoh-tokoh mafia, mengalami perubahan demografi dan telah berasimilasi dengan masyarakat secara meluas.

Menjelang awal abad ke-21, Mafia Amerika hanyalah sekadar menjadi bayangan simbolik bekas dirinya sendiri. Namun, Mafia masih terus aktif dalam beberapa bidang tradisinya, termasuk menjadi lintah darat yang memberi pinjaman wang dan industri perjudian haram, dan penglibatannya dalam kesatuan pekerja dan industri yang sah seperti pembinaan masih belum berjaya dihapvskan sepenuhnya.

Beberapa faktor yang mungkin telah menyumbang kepada kelangsungan hidup kumpulan Mafia mungkin adalah kerana setelah tragedi ser4ngan pengg4nas terhadap Amerika Syarikat pada 11 September 2001. Boleh dikatakan, ancaman pengg4nas antarabangsa jauh lebih besar berbanding mafia.

Semenjak ser4ngan itu, segala sumber dan dana penting yang dikhaskan untuk menyiasat kegiatan jen4yah terancang (yang telah melalui pemotongan kos sebelum 9/11) telah dipindahkan untuk meningkatkan keupayaan kerajaan dalam menangani pengg4nas. Kerana itulah mafia masih wujud di Amerika Syarikat sehingga ke saat ini.

Bonus: Tahukah anda?  Ketua Mafia, John Gotti (1940-2002) digelar “Teflon Don” kerana keupayaannya untuk mengelakkan diri dari sebarang pendakwaan. Namun, setelah seorang mafia bernama Sammy Gravano berpaling tadah menjadi pemberi maklumat kepada pihak berkuasa dan memberi keterangan terhadap Gotti, Gotti dihukvm atas tuduhan membvnuh dan peras ugut pada tahun 1992 dan dihantar ke penjara, di mana dia meninggal dunia akibat kanser.

RUJUKAN:

The Documentary On Italian-American Mafia Crime Families of New York: https://youtu.be/OScO5eVq7Bk

Kings & Generals: History of American Mafia: https://youtu.be/jUne3fMzPKU


Kisah Wakil Rakyat Yang Berjoget Di Parlimen

Gelagat wakil-wakil rakyat sewaktu persidangan parlimen kadangkala membuat kita terhibur. Bertekak, bergaduh, yang sini kutuk sana, yang sana bahan sini. Perkara ini bukanlah baharu, telatah ahli parlimen yang kadang-kadang menghiburkan hati ni sebenarnya dah ada sejak dulu lagi.

Pilihanraya Umum 1969 mencatatkan sejarah baru buat Parti PAS. Buat kali pertama, PAS berjaya memenangi sebuah kerusi parlimen di Parlimen Parit. Kerusi ini disandang oleh Hashim Gera.

Hashim Gera terkenal sebagai pemantun yang hebat. Beliau seringkali mendendangkan bait-bait pantun di dalam siri-siri ceramah pilihanraya. Pada 23 Februari 1971, Tunku Abdul Rahman mengadakan sebuah majlis keraian di Parlimen.

Di dalam majlis itu, Tunku mencabar Hashim Gera untuk menari. Hashim Gera pun menyahut cabaran Tunku tersebut. Walaupun sebagai ahli PAS, Hashim Gera berpendapat tiada salahnya untuk menari.

Tetapi, gambar menari beliau mula tersebar oleh media massa dan mula diketahui oleh pihak tertinggi PAS. Pihak Jawatankuasa Disiplin PAS mengadakan mesyuarat mengenai hal ini. Hashim Gera juga turut dipanggil untuk menjelaskan perbuatan beliau.

Hashim Gera menjelaskan bahawa joget adalah tarian yang bersih. Dia tidak berjoget dengan mana-mana perempuan yang ada dan joget bersendirian. Akan tetapi, keputusan Jawatankuasa Disiplin PAS menyaksikan bahawa Hashim Gera digantung sebagai ahli PAS.

Berang dengan keputusan tersebut, Hashim Gera membuat serangkap pantun yang disiarkan di dalam akhbar Utusan Melayu.

Naik rakit di dalam paya
Patah galah di air dalam;
Menari joget hobi saya
Tidak haram di sisi Islam

Menurut Pemangku Presiden PAS pada ketika itu, Dato Asri Muda, beliau menjelaskan bahawa Hashim Gera hanya digantung sementara waktu sahaja bagi memulihkan imej PAS yang sedikit tercalar dengan tindakan beliau. Umum mengetahui bahawa PAS merupakan sebuah parti yang berpaksikan agama Islam. Jadi, tindakan Hashim Gera sedikit sebanyak mencalarkan imej PAS yang terkenal dengan membawa imej Islam.

Pada 16 Mac 1971, PAS menarik semula penggantungan Hashim Gera sebagai ahlinya. Tapi, tidak lama selepas itu, pada 16 Mei 1972, Hashim Gera dipecat terus dari keahlian PAS kerana hobi beliau yang suka berjoget.

Sekali lagi berang dengan tindakan itu, Hashim Gera sekali lagi menulis beberapa bait pantun untuk menyindir tindakan PAS tersebut.

Pagi-pagi turun ke telaga,
Ramai bercampur teruna dara;
Hashim Gera empunya cerita,
Sebab berjoget Pas mendera

Berebut-rebut pula tali timba,
Dalam pandangan seperti berlaga;
Kalau betul demikian ada,
Perjuangan kebangsaan PAS berpura-pura

Sayang Che Man pergi memukat,
Cincin intan pakai di jari;
Ahli Parlimen bukan malaikat,
Apa salah dia menari?

Walaupun dipecat, Hashim Gera sangat aktif di dalam Parlimen sekitar 1972 sebagai ahli bebas. Antaranya, beliau pernah membahaskan mengenai dakwaan kakitangan Hospital Ipoh menyiarkan filem lucah di Rumah Sakit Batuk Kering.

Pada 1974, Hashim Gera dan dua bekas Ahli Parlimen dari Gerakan, Mustaffa Hussein dari Seberang Tengah dan Ang Ho Honn menubuhkan parti Kesatuan Insaf Tanah Air (KITA). Parti ini terlibat di dalam 3 pilihanraya sehingga tahun 1982 sebelum dibubarkan sepenuhnya.

Hashim Gera dikenang sebagai pemimpin yang serba boleh. Pernah pada suatu hari, Hashim pernah membahaskan sebuah usul berbentuk pantun selama setengah jam sehingga mengelirukan Tun Musa Hitam yang pada ketika itu menyandang jawatan Menteri Pendidikan.

Telatah-telatah wakil rakyat ini sememangnya mencuitkan hati kita. Mungkin selepas ini, kita boleh melihat Jelutong atau Jargon berjoget di Parlimen?


Chrome Anda Lembab? Kami Ada Cara Untuk Lajukannya!

Bila mana kita membuka komputer masing-masing, mesti kita ada pelayar pilihan masing-masing. Terlalu banyak pelayar internet yang ada di pasaran dan menjadi pilihan pengguna untuk melayari internet. Pelayar yang paling popular ialah Google Chrome, Firefox, Opera dan Microsoft Edge. Jika saya tanya pelayar mana paling mudah digunakan, Chrome sentiasa meniti di bibir. Tetapi ramai juga mengadu walaupun ia senang digunakan, ia juga menyebabkan komputer jadi lembap dan mengganggu hayat bateri komputer riba. Usah risau, saya ada tips untuk membantu Chrome anda.

Salah satu tabiat yang saya perasan bila guna Chrome ialah kita suka buka tab laman sesawang banyak-banyak, minimum dua atau tiga tab. Tetapi tahukah anda, tabiat sebegini menyebabkan lebih banyak sumber perlu dihabiskan oleh Chrome untuk memastikan tab-tab tersebut terus berfungsi. Sebelum anda nak tutup tab anda sesuka hati semata-mata untuk menjimatkan ruang dan meningkatkan prestasi komputer, ambil sedikit masa dengan melihat Chrome Task Manager pada ruangan Menu. Task Manager akan menunjukkan kepada anda tab mana yang paling banyak menggunakan sumber memori dan CPU, prestasi keseluruhan Chrome dan berapa banyak sumber digunakan sambungan anda.

Bagi membuka Task Manager, klik butang Menu (tiga titik) pada bahagian kanan atas Chrome dan pergi ke bahagian More Tools > Task Manager.

Tetingkap kecil Task Manager ini akan menunjukkan peratusan sumber yang digunakan tab dan sambungan mengikut sumber memori dan CPU. Pilih tab atau sambungan yang menggunakan sumber paling banyak dan tekan End Process untuk tamatkan tab atau sambungan tersebut untuk mendapatkan semula sumber memori dan CPU yang digunakan.

Chrome sebenarnya mempunyai satu ciri unik iaitu menyediakan hardware acceleration dalam pelayar penggunanya. Menurut mereka, tujuan kewujudan hardware acceleration ialah untuk meningkatkan kelajuan pelayar semasa digunakan dan membantu CPU menyediakan laman sesawang yang dilayari pengguna. Tetapi tahukah anda, ada yang berpandangan hardware acceleration sama sekali tidak membantu prestasi Chrome anda.

Debat sama ada hardware acceleration membantu atau merosakkan prestasi Chrome masih lagi berterusan. Bagi saya, ia tidak menyumbang apa-apa tetapi sekurang-kurangnya, ia membantu sistem komputer anda menjalankan Chrome dengan lebih berkesan. Malah, dengan tips ini, anda boleh juga tahu sama ada hardware acceleration wujud atau tidak dalam Chrome anda.

Caranya:

Kelajuan anda bergantung kepada penggunaan hardware acceleration tapi berbaloi untuk mengetahui sama ada pelayar anda laju atau tidak bila guna atau tidak menggunakan hardware acceleration.

Pilihan ini saya sifatkan sebagai pilihan nuklear sekiranya dua alternatif yang saya cadangkan sebelumnya gagal. Bila anda set semula Chrome, ia akan kembali kepada keadaan asal. Namun, itu bukan bermakna semua benda yang anda lakukan sebelum ini hilang begitu saja. Bookmarks iaitu laman sesawang yang anda telah tandakan, sejarah laman sesawang yang anda lawati dan kata laluan yang tersimpan tidak akan diset semula. Apa yang anda akan hilang bila set semula Chrome ialah enjin carian pilihan anda (sekiranya anda memilih enjin carian selain Google), laman sesawang pertama bila anda buka pelayar, tab baru (sekiranya anda telah ubahsuai tab tersebut) dan tab yang telah dipinkan pada pelayar.

Jika anda tetap nak gunakan pilihan ini setelah semua alternatif lain gagal, pergi ke Settings > Advanced Settings > Reset Settings. Tekan Reset Settings dan tekan Reset untuk sahkan set semula Chrome.


Hydra Dari Sudut Sains

Hydra merupakan seekor haiwan dalam mitologi Yunani dan Rom Purba yang digambarkan sebagai ular air raksasa yang mendiami Tasik Lerna di Argos, Yunani. Mengikut kefahaman penduduk di sekitarnya, Tasik Lerna merupakan pintu masuk menuju ke Dunia Kegelapan (Underworld), tempat yang dikuasai Hades. Hydra juga dikenali dengan nama lainnya, Lernaean Hydra atau Hydra of Lernaean.

Hydra merupakan anak kepada Typhon dan Echidna. Typhon adalah seekor raksasa bercirikan manusia berbentuk ular, mempunyai sayap gergasi, dan antara haiwan paling menggerunkan di dalam mitos Yunani. Bahkan, ia sendiri pernah bertarung dengan Zeus. Manakala Echidna pula adalah raksasa bercirikan wanita berkaki (berekor) ular, yang mendapat gelaran “she-viper” dan “mother of monsters”.

MITOLOGI HYDRA

Menurut mitos, Hydra digambarkan mempunyai sebilangan kepala yang bercabang dari satu badan. Ada kisah menceritakan ianya mempunyai sejumlah 11 buah kepala, ada pula menceritakan 9 buah sahaja, dan ada yang sekadar menyebut 7 buah sahaja. Akan tetapi, yang pastinya, kepala yang berada ditengah-tengah adalah kepala utama, yang bersifat ‘immortal’.

Apabila tersebarnya kisah Hydra keseluruh tamadun lain, sifat Hydra lagi kemudiannya ditokok tambah, mempunyai keupayaan menumbuhkan kepala dan menambah bilangan kepalanya itu. Ini bererti, setiap kepala yang terputus dari badannya, akan muncul dua lagi buah kepala menggantikannya.

Nafas dan darah Hydra juga dicirikan mempunyai tahap kepekatan racun yang tinggi, yang mana hanya dengan menghidu baunya sahaja boleh mengundang kematian buat manusia.

PERTEMPURAN HYDRA DAN HERACLESKisah Hydra diceritakan lagi tentang bagaimana ia bertempur dengan Heracles (Hercules) dan Iolaus didalam naratif 12 Tugasan Heracles (Heracles’ Twelve Labors).

Kisahnya, Heracles mengalami sedikit kesulitan menentang Hydra, kerana setiap kali kepalanya dipancung Heracles, muncul lagi dua kepala baharu. Ini bukan sahaja melecehkan, malah menyukarkan lagi usahanya untuk menumpaskan Hydra. Ini kerana setiap satu kepalanya yang bercambah sudah tentu akan meningkatkan lagi keupayaannya menyerang Heracles.

Iolaus, anak saudara dan peneman Heracles, kemudian hadir membantu Heracles dengan membawa obor api kedalam medan pertarungan. Bijaknya Iolaus, setiap kali Heracles berjaya memancung satu kepala Hydra, Iolaus akan terus membakar hujung leher yang dicantas itu dengan api sebelum ia sempat bercambah, mematikan pertumbuhannya dan menyebabkan leher itu menjadi seakan tunggul.

Teknik ini (potong dan bakar) dikenali sebagai cauterization didalam bidang perubatan, dimana setiap hirisan yang dilakukan ketika pembedahan akan didedahkan dengan pisau cauter, membakar hujung hirisan supaya pendarahan tidak berlaku dan luka ditutup kemas..

Setiap kepala Hydra yang telah dicantas terus dibakar oleh Iolaus. Kepala utama Hydra yang kemudiannya dipancung dan ditanam dibawah sebuah batuan besar. Hercules kemudian melapisi sebatang anak panah dengan racun dari darah Hydra itu sendiri, dan menikamnya, menyebabkan setiap luka yang dialami Hydra tidak boleh pulih semula.

ETIOMOLOGI HYDRA

Perkataan Hydra berasal daripada perkataan Latin Hydra atau Yunani, Hudrā, bermaksud ular air (water serpent). Manakala Lerna pula adalah nama sebuah tasik yang terletak di hujung selatan Argos, Yunani.

KEBOLEHAN MENUMBUHKAN DAN MENAMBAH BILANGAN KEPALA

Apa yang membuatkan Hydra dinobatkan sebagai antara haiwan mitos berbahaya adalah kerana sifatnya yang boleh menumbuhkan dan menambah bilangan kepalanya walaupun sudah dicantas beberapa kali.

Hampir dalam setiap mitos yang tersebar, haiwan bernama Hydra ini sangat popular dengan kisah kebolehannya menumbuhkan kepalanya ketika bertarung dengan Heracles dan Iolaus. Malah, bukan setakat itu, kisah ia mampu membentuk beberapa lagi kepala tambahan menarik minat para pendengar. Kebolehan menumbuh dan menambah bilangan kepala dikenali sebagai head regeneration and replication. Akan tetapi, bagaimana haiwan ini mampu  boleh berbuat sedemikian?

LIMB REGENERATION

Dalam dunia haiwan, terdapat banyak binatang yang mampu menjalani proses penumbuhan semula organ, anggota atau bahagian tubuh badan mereka. Sebagai contoh, haiwan seperti salamander, axolotl, gecko, newt dan tapak sulaiman mampu menumbuhkan anggota badannya selepas dicantas atau tercedera. Sesetengah obor-obor juga boleh melakukan perkara yang hampir serupa, iaitu jika salah satu daripada anggotanya dipotong, ia akan mengerakkan anggotanya yang lain untuk seimbangkan bentuk badannya secara simetri (symmetrization).

Sebagai contoh, jika salah satu daripada 8 tangannya dikerat, ia akan cuba mengubahsuaikan 7 lagi tangannya supaya ia kembali simetri dan seimbang. Proses regeneratif dan simetrisasi ini kerapkali digunakan untuk menyelamatkan diri atau kemandirian (survival) diri terutamanya bagi haiwan bukan pemangsa.

HEAD REGENERATION

Akan tetapi, diantara pelbagai haiwan yang disebutkan ini, ada satu spesies haiwan yang jauh lebih hebat. Ia bukan sekadar mampu menumbuhkan semula anggota badan, bahkan ia mampu menumbuhkan semula kepalanya sendiri walaupun sudah dipancung habis (total decapitation). Tak cukup dengan itu, menurut saintis, memorinya juga masih kekal dalam keadaan yang sama, tanpa ia perlu membentuk memori baharu. Haiwan menakjubkan ini dikenali sebagai Hydractinia echinata atau snail fur. Bentuknya seakan rod pokok yang hidup didasar laut, cukup dengan badan seperti batang pokok, dengan kepala seakan sesungut reranting halus. Ia lazimnya dijumpai pada permukaan cangkerang hermit-crab, lantas diberi nama snail fur.

Etimiologi Hydractinia, juga berasal daripada perkataan Latin Hydra atau Yunani, Hudrā, bermaksud ular air (water serpent) seperti yang  dibincangkan tadi. Ini bersesuaian dengan nama makhluk Hydra yang berkepala seakan ular. Tinia pula diambil dari perkataan Latin tinea yang bermaksud cacing (worm).

Mengikut kajian, rahsia Hydractinia membentuk kepala baharu dengan pantas adalah disebabkan kemampuan sel stem (stemcell) badannya untuk bercambah menjadi sel kepala yang baharu dalam masa yang singkat.

Sel stem, ringkasnya adalah sel pramatang didalam badan yang boleh berubah menjadi apa jua sel yang diperlukan oleh badan. Dalam konteks Hydractinia ini, sel stem berperanan bertindak membentuk sel-sel organ kepala yang baharu, termasuk sel saraf yang membantu mengembalikan memori sebelumnya.

Selain sel stem, sel macrophage pula membantu dalam membunuh kuman dan jangkitan, memusnahkan sel-sel mati serta menstimulasikan pertumbuhan sel-sel baharu.

Menurut kajian Universiti Galway, Ireland itu lagi, tempoh masa untuk Hydractinia untuk membentuk kepala baharu selepas diputuskan kepalanya adalah sekitar 72 jam. Walaupun ianya tidaklah boleh dikategorikan sebagai percambahan teramat pantas seperti Hydra, namun ia masih dianggap sebagai antara percambahan anggota badan yang terpantas didalam dunia haiwan.

Namun begitu, kita hanya berbincang tentang kebolehan menumbuh semula kepala yang mungkin diwarisi haiwan mitos Hydra ini. Bagaimana pula dengan kemampuannya membentuk lebih dari dua kepala hanya daripada satu batang tengkuk? Bagaimana ia mampu mereplikakan kepala tambahan yang baharu?

HEAD REPLICATION

Selain daripada Hydractinia, terdapat seekor lagi haiwan yang mempunyai trait yang unik untuk dibincangkan.

Selain daripada membentuk satu kepala baharu selepas dicantas, haiwan ini boleh mereplikakan kepala lain yang sama cirinya dengan yang asal. Haiwan tersebut adalah cacing planaria, satu kumpulan cacing pipih (flatworm). Ia hidup hampir disetiap jasad berair seperti laut, air tawar, tasik dan kolam. Ia juga boleh ditemui dikawasan bertanah disebalik batang kayu, dibawah batuan, didalam tanah dan kawasan mendap lain.

Uniknya cacing planaria ini, setiap kali badannya terputus atau terbelah dua, sama ada dipotong atau tercedera, setiap bahagian yang telah diceraikan akan membentuk cacing yang baru. Jika badannya terpotong dua, setiap bahagian akan bercambah menjadi cacing yang baru. Ringkasnya, jika ada seekor cacing planaria dipotong badannya, ia akan berubah menjadi dua jasad berbeza melalui proses reproduktif aseksual.

Kebolehan ini bukan hanya terhad kepada penceraian tubuh badannya, malah jika dipotong dengan cara tertentu, kepala cacing planaria mampu terbentuk menjadi dua daripada setiap pecahan tadi, walaupun mempunyai satu badan. Secara teorinya, daripada satu badan, setiap kepalanya boleh dicambah menjadi dua kali ganda.

Sistem reproduktif aseksual ini juga menggunakan sel tertentu sebagai pembentukan semula tubuhnya, iaitu sel stem yang dikenali sebagai sel neoblasts (salah satu jenis sel darah putih).

Jika kedua-dua trait dari kedua-dua haiwan (hydractinia dan planaria) diserapkan dan diteorikan kedalam haiwan mitos Hydra, pastinya dongengnya mitos Hydra tidak lagi dianggap aneh.

KESIMPULAN

Hydra, dengan keupayaan seperti hydractinia untuk membentuk kepala yang baharu daripada leher yang dicantas, dan keupayaan membentuk kepala yang berganda kali banyaknya seperti cacing planaria, membuatkan ianya mungkin mampu hidup dialam nyata kini. Bahkan, dengan sifat pemusnah dan pemangsanya, barangkali ia mempunyai kadar kemandirian yang tinggi berbanding haiwan lain.

RUJUKAN